Covid-19 Buktikan Pasaran Saham Tidak Cerminkan Realiti Ekonomi

Share it

Pasaran saham sering kali menjadi indikator bagi sesetengah pihak untuk mengukur prestasi ekonomi sesebuah negara. Indeks Bursa Malaysia yang menjunam sejurus Pakatan Harapan mengambilalih Putrajaya menjadi ‘peluru’ buat bekas Perdana Menteri, Najib Razak dalam mengkritik pentadbiran PH.

Menurut beliau di dalam hantaran Facebooknya, pasaran saham Malaysia telah merekodkan
trend
 menaik sejak tahun 2009 menjadikan Bursa Malaysia sebagai ”
the world’s longest bull run
 “.  Indeks Bursa Malaysia telah naik dari sekitar 900 mata pada tahun 2009 kepada hampir 1,900 mata pada April 2018 dengan jumlah nilai pasaran sekitar RM1.9 trilion.

Bursa Malaysia mula menjunam dari sekitar 1,850 mata pada Mei 2018 kepada 1,588 mata pada penghujung tahun 2019. Kejatuhan Indeks Bursa Malaysia sebanyak 14% ini menjadi keluhan ramai pihak apabila ia telah menjejaskan dividen Kumpulan Wang Simpanan Pekerja dan Amanah Saham Bumiputera mereka. Parti-parti pembangkang menjadikan isu ini sebagai modal dalam mengkritik kerajaan dalam menguruskan ekonomi ketika itu.

KWSP masing-masing mencatatkan dividen sebanyak 6.15% dan 5.45% pada tahun 2018 dan 2019. Pulangan ini jauh lebih rendah berbanding dividen 6.90% yang diagihkan pada tahun 2017. Manakala ASB pula mengagihkan dividen dan bonus sebanyak 7.0% pada 2018 dan 5.50% pada tahun 2019.

Pada tahun 2020, ASB mengumumkan pengagihan dividen terendah di dalam sejarah dengan hanya 4.25%. Sempena ulangtahun ke-30 ASB, agihan ehsan diberikan sebanyak 0.75% kepada 30,000 unit pertama buat penyimpan ASB.

Namun begitu, tatkala ratusan ribu pekerja terjejas dengan krisis Covid-19, pedagang-pedagang saham mula berkongsi keuntungan yang dibuat mereka di media-media sosial. Saham-saham syarikat sarung tangan seperti Top Glove, Supermax dan HartaLega menjadi lubuk mereka membuat duit.

Fenomena yang disebut
Glovemania
 ini memberi impak yang besar buat pasaran saham kita. Pada Oktober lalu, Top Glove dan HartaLega mempunyai modal pasaran setinggi RM77 bilion dan RM62 bilion. Modal pasaran mereka jauh lebih tinggi berbanding Tenaga Nasional yang merupakan satu-satunya pengeluar tenaga di Malaysia dengan modal pasaran sebanyak RM57.5 bilion.

Krisis Covid-19 telah mengakibatkan Bursa Malaysia turun ke paras terendah pada Mac 2020 kepada 1,200 mata yang menyaksikan penurunan indeks sebanyak 25% berbanding awal tahun 2020. Namun begitu, pasaran mula rancak selepas itu dan sehingga kini, indeks Bursa Malaysia telah naik 33% dan telah kembali ke paras sebelum krisis.

Kenaikkan pasaran saham ini juga seiring dengan peningkatan kes Covid baru di Malaysia.

Dalam masa yang sama, data yang dikeluarkan Jabatan Perangkaan menunjukkan ekonomi kekal suram. Pada suku kedua tahun ini, ekonomi menguncup 17.1% berbanding tempoh yang sama tahun lalu manakala pada suku ketiga pula KDNK jatuh 2.7%.

Namun berita-berita kurang enak ini langsung tidak mengakibatkan pasaran saham jatuh.

Fenomena ini tidak hanya berlaku di Malaysia. Bahkan di Amerika Syarikat, Indeks Standard & Poor 500 ( S&P 500 ) telah naik ke paras tertinggi sepanjang zaman dengan kini berada pada 3,735 mata. Berbanding paras terendah pada Mac lalu, indeks ini telah meningkat 66% tatkala lebih 11 juta orang dilaporkan menganggur di Amerika Syarikat.

Bilionair-bilionair seperti Jeff Bezos dan Elon Musk turut mencatatkan peningkatan di dalam kekayaan mereka. Kekayaan Elon Musk sebagai contoh telah meningkat dari $20 bilion pada penghujung tahun 2019 kepada kira-kira $147 bilion pada Disember 2020 manakala kekayaan Jeff Bezos pula meningkat dari $114 bilion kepada $191 bilion dalam tempoh yang sama.

Yang Kaya Semakin Kaya

Di Amerika Syarikat, data yang dikeluarkan oleh Federal Reserve menunjukkan golongan elit Tertinggi 1% mendominasi pasaran ekuiti dengan aset bernilai $15.9 trilion. Manakala kumpulan Terbawah 50% pula hanya mempunyai $0.18 trilion aset di dalam pasaran ekuiti berdasarkan data suku ketiga tahun ini.

Dalam erti kata lain, golongan Tertinggi 1% di Amerika Syarikat mengawal 50% pasaran ekuiti berbanding Terbawah 50% pula hanya mempunyai 0.6% pegangan di dalam pasaran ekuiti.

Meskipun di Malaysia kita tidak mempunyai data seperti ini. Namun data yang dikeluarkan ASB dan KWSP boleh dijadikan sebagai proksi bagi menunjukkan bahawa hanya golongan berada saja yang meraih manfaat daripada kenaikkan pasaran saham ini. ASB sebagai contoh pada tahun 2018 melabur sekitar 74% dari keseluruhan aset mereka di pasaran ekuiti manakala KWSP pula melabur 39% di dalam pasaran ekuiti berdasarkan data terbaru mereka.

Laporan Tahunan ASB pada tahun 2018 menunjukkan bahawa 7.7 juta pemegang akaun ASB hanya mempunyai purata RM553 di dalam akaun mereka. Ini bermaksud jika mereka memperoleh dividen untuk tahun 2020, mereka hanya meraih dividen sebanyak RM28.

Manakala terdapat 23,304 orang pemegang akaun ASB ataupun bersamaan dengan 0.24% dari keseluruhan penyimpan mempunyai simpanan sebanyak RM798,434. Dalam kata lain, jika tahun ini mereka menerima dividen ASB, mereka memperoleh sekurang-kurangnya RM33,900.

Tidak sampai 10% daripada keseluruhan 10 juta penyimpan ASB mempunyai lebih dari RM50,000 simpanan di ASB.

Di KWSP, golongan Terbawah 10% hanya mempunyai kira-kira RM1,062 purata simpanan di dalam akaun persaraan mereka. Sementara itu, golongan Tertinggi 10% mempunyai simpanan 388 kali lebih besar dengan purata simpanan RM421,961.

Kiraan Ekonomi Rakyat menunjukkan simpanan KWSP mempunyai pekali Gini setinggi 0.646. Angka ini jauh lebih tinggi berbanding pekali Gini untuk jurang pendapatan yang berada pada paras 0.407.

Jurang Ketidaksamaan Akan Semakin Melebar Selepas Covid-19

Jurang Ketidaksamaan diantara golongan kaya dan golongan miskin bakal melebar selepas krisis Covid-19 ini berakhir. Langkah-langkah pencegahan Covid seperti perintah kawalan pergerakan telah memberi impak yang besar kepada golongan bawahan.

Individu seperti Mak Cik Kiah yang menjual nasi lemak di hadapan rumah mengalami kekurangan pendapatan kerana orang ramai tidak keluar rumah.
Bartender
 di hotel-hotel terkemuka pula kehilangan pekerjaan kerana hotel tidak menerima pelancong-pelancong luar.

Manakala mereka yang berkemahiran tinggi seperti eksekutif pula kurang terkesan dengan krisis ini. Kebanyakkan mereka mampu untuk bekerja dari rumah.

Data yang dikeluarkan oleh Bloomberg menunjukkan kekayaan golongan bilionair di Malaysia telah kembali pulih seperti keadaan sebelum Covid. Laporan The Malaysian Reserve beberapa hari lalu juga menunjukkan golongan elit di Malaysia seolah-olah kebal dari sebarang krisis apabila jumlah kapal terbang peribadi yang dijual pada tahun 2020 telah meningkat 100% kepada empat unit berbanding dua unit pada tahun 2019.

Covid-19 juga mengajar kita pasaran saham bukanlah petunjuk yang baik untuk menilai prestasi ekonomi sesebuah negara. Bak kata pepatah Orang Putih, “
 The Stock Market Is Not The Economy
 “. Hanya segelintir individu yang sudah kaya saja yang berjaya meraih keuntungan dari pasaran ekuiti ini ketika ini.

Sementara itu, golongan marhaen di Malaysia terpaksa mengikat perut dalam mengharungi hari-hari yang mendatang. Bahkan, wang simpanan persaraan mereka di hari tua juga terpaksa dikeluarkan bagi menampung perbelanjaan mereka ketika ini.

Ikuti Ekonomi Rakyat di Telegram


Cukai Kekayaan Bakal Jana $3 Trilion Kepada Pentadbiran Amerika Syarikat

Share it
Anggaran Cukai Yang Bakal Dikutip Dari Golongan Kaya

Cubaan terbaru Senator Elizabeth Warren dari Massachusetts yang mewakili Demokrat untuk mengusulkan Rang Undang-undang bagi mencukaikan golongan kaya di Amerika Syarikat kini semakin popular dalam kalangan rakyat Amerika.

Cadangan ini turut memberikan reaksi yang positif dalam kalangan penyokong Republikan setelah hampir 10 juta orang di Amerika Syarikat kehilangan pekerjaan akibat pandemik Coronavirus. Tinjauan Hill-HarissX menunjukkan lebih dua per tiga responden di sana bersetuju agar bilionair dikenakan cukai kekayaan bagi mengurangkan ketidaksamaan.

Ahli ekonomi dari University of California Berkeley, Emmanuel Saez dan Gabriel Zucman di dalam suratnya kepada Senator Elizabeth Warren menganggarkan $3 trilion bakal dijana oleh Pentadbiran Amerika Syarikat dalam tempoh 10 tahun melalui cukai kekayaan.

Cukai sebanyak 2% dirancang untuk dikenakan kepada mereka yang mempunyai kekayaan melebihi $50 juta manakala tambahan 1% cukai kepada individu yang mempunyai kekayaan melebihi $1 bilion.

Menurut kedua-dua ahli akademik ini, sebanyak 100,000 keluarga di Amerika Syarikat bakal dicukaikan jika usul ini diluluskan. Anggaran sebanyak $250 bilion ataupun sekitar 1% dari keseluruhan ekonomi Amerika bakal dikutip oleh kerajaan secara tahunan pada tahun-tahun awal cukai ini diperkenalkan.

Kekayaan Kumpulan Terkaya 0.1% Meningkat Manakala Kekayaan Kumpulan 90% Semakin Rendah

Ketidaksamaan kekayaan di Amerika Syarikat semakin melebar sejak tahun 70-an. Kekayaan golongan terkaya 0.1% meningkat dari sekitar 7% pada tahun 70-an kepada sekitar 20% dari keseluruhan kekayaan isi rumah belakangan ini manakala kekayaan kumpulan terbawah 90% telah jatuh dari 35% pada tahun 80-an kepada 25% pada hari ini.

Kajian Saez, Zucman dan Piketty pada tahun tahun 2018 menunjukkan beban cukai golongan terkaya 0.1% ini hanyalah 3.2% daripada keseluruhan kekayaan mereka. Angka ini lebih rendah berbanding beban cukai kumpulan 99% terbawah dimana jumlah beban cukai mereka berada di paras 7.2%. Dalam kata lain, golongan terkaya di Amerika Syarikat secara relatifnya membayar cukai yang lebih rendah berbanding kumpulan lain.

Beban cukai yang rendah dalam kalangan kumpulan terkaya ini disebabkan sistem cukai bersifat regresif dimana kebanyakkan cukai dikenakan terhadap pendapatan buruh seperti gaji dari aktiviti bekerja.

Manakala bagi kumpulan terkaya, pendapatan yang diraih mereka adalah daripada kekayaan atau aset mereka seperti pulangan dividen dari pasaran saham yang mana tidak dicukaikan oleh kerajaan. Pengenalan cukai kekayaan di Amerika Syarikat dijangka akan meningkatkan beban cukai kumpulan terkaya dari 3.2% kepada 4.3% berbanding kekayaan mereka.

Jumlah Kekayaan 400 Orang Terkaya di Amerika Syarikat Melangkaui 20% Berbanding Jumlah Pendapatan Negara AS

Idea-idea ekonomi berhaluan kiri kini semakin mendapat tempat di Amerika Syarikat setelah Joe Biden berjaya menewaskan Donald Trump sebagai Presiden Amerika Syarikat yang pro golongan kaya. Demokrat juga kini dalam usaha untuk meningkatkan gaji minimum di seluruh Amerika Syarikat kepada $15 dalam tempoh beberapa tahun akan datang.

Ikuti saluran Telegram kami untuk perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Cuti Bersalin 98 Hari: Rahmat atau Musibat?

Share it
Kadar Penyertaan Tenaga Buruh Wanita di Malaysia Hanya Pada Kadar 55.5%

Tidak dapat disangkal, wanita memainkan peranan penting dalam pembangunan sesebuah masyarakat dan negara, lebih-lebih lagi memasuki era moden pada masa kini kini. Jika dibandingkan dengan zaman dahulu, wanita sering ditugaskan bagi mengurus hal-hal domestik di rumah seperti menjaga anak, memasak dan mengemas rumah. Sementara itu, lelaki pula berperanan sebagai ketua keluarga yang bertanggungjawab mencari rezeki untuk isteri dan anak-anak di rumah. Namun begitu, peranan wanita yang tertumpu kepada hanya kerja-kerja domestik semata-mata lama-kelamaan telah berkurangan apabila semakin ramai wanita yang memasuki pasaran buruh di serata dunia.

Di Malaysia misalnya, terdapat 5.9 juta pekerja wanita pada tahun 2021, berbanding hanya 1.8 juta pekerja wanita yang direkodkan pada tahun 1982. Walaupun secara mata kasarnya nampak seolah-olah semakin ramai wanita yang sedang bekerja dalam pasaran buruh negara ketika ini, hakikatnya kadar penyertaan tenaga buruh (LFPR) wanita adalah begitu rendah sekali. Sebagai perbandingan, LFPR lelaki adalah setinggi 80.9% pada tahun 2021, jika dibandingkan dengan hanya 55.5% bagi wanita. Angka ini jika ditafsirkan bererti bahawa daripada keseluruhan penduduk wanita yang berada dalam kategori umur bekerja (15-64 tahun), hanya 55.5% sahaja yang benar-benar menyertai pasaran buruh secara aktif.

Apa yang lebih membimbangkan, trend LFPR wanita di Malaysia seakan-akan tidak berganjak sedikit pun apabila angka itu kekal rendah sejak tahun 1980an lagi. Jika LFPR wanita dicatatkan sebanyak 55.5% pada tahun 2021, angka yang dicatatkan pada tahun 1982 ialah sebanyak 44.5%. Sebagai perbandingan antara jantina, LFPR lelaki di Malaysia kekal konsisten dalam lingkungan 80% antara tempoh 1982 hingga 2021.

Kadar Penyertaan Tenaga Buruh Wanita di Malaysia antara yang terendah di ASEAN

LFPR wanita di Malaysia juga merupakan antara yang terendah dalam kalangan negara ASEAN seperti Singapura (59%), Thailand (59%), Vietnam (70%), Kemboja (74%) dan Laos (75%), menurut data Bank Dunia.

Melihatkan kepada statistik-statistik di atas, sudah tentu timbul persoalan apakah yang berlaku dalam pasaran buruh negara sehingga menyebabkan wanita sukar untuk menembusi pasaran buruh di Malaysia. Adakah disebabkan faktor individu seperti wanita sendiri yang kurang berminat untuk bekerja? Ataupun terdapat faktor struktural dalam pasaran buruh seperti diskriminasi majikan yang lebih cenderung untuk memilih pekerja lelaki, ditambah dengan suasana pekerjaan yang tidak menyokong wanita kekal bekerja untuk tempoh jangka masa panjang?

Hal ini kerana apa yang lebih mengejutkan, ramai wanita sebenarnya memasuki alam pekerjaan sejurus tamat pengajian di institusi pengajian tinggi, namun terpaksa keluar beberapa tahun kemudiannya akibat komitmen keluarga yang semakin bertambah. Sekiranya diteliti dalam statistik Laporan Kajian Pengesanan Graduan 2021 yang dikeluarkan oleh Kementerian Pengajian Tinggi, jumlah graduan wanita tempatan (177,781) sebenarnya lebih ramai berbanding graduan lelaki tempatan (140,253 ).

Jika dilihat dalam statistik Laporan Survei Tenaga Buruh 2021 yang diterbitkan Jabatan Perangkaan Malaysia (DOSM) pula, terdapat 1.12 juta pekerja wanita, atau mewakili 43% daripada keseluruhan pekerja dalam lingkungan umur 25-29 tahun. Walaubagaimanapun, jumlah pekerja wanita jatuh kepada hanya 894.1 ribu, atau 39% sahaja daripada keseluruhan pekerja berumur 30-34 tahun.

Peratusan wanita bekerja menurun tatkala umur meningkat

Analisis lebih mendalam juga mendapati perbezaan nisbah guna tenaga kepada penduduk adalah sebanyak 13.4% antara lelaki (87.1%) dan perempuan (73.7%) bagi kategori umur 25-29 tahun. Namun memasuki kategori umur 30-34 tahun, perbezaan itu meningkat dua kali ganda kepada 26.7% antara lelaki (91.1%) dan perempuan (64.4%). Angka ini bermaksud daripada keseluruhan penduduk wanita yang berumur antara 30-34 tahun di Malaysia, hanya 64.4% sahaja yang kekal bekerja. Di saat semakin ramai golongan lelaki yang memasuki pasaran buruh selaras dengan peningkatan umur, lain pula ceritanya buat golongan wanita di negara ini.

Dalam masa yang sama, purata umur seorang ibu ketika melahirkan anak yang pertama di Malaysia ialah 28 tahun. Maka tidak menghairankan apabila memasuki umur 30an, komitmen keluarga mereka semakin bertambah kerana mungkin ketika itu para ibu sudah mendapat anak yang kedua pula.

Hampir 3.1 juta wanita tidak bekerja, beri komitmen terhadap tanggungjawab keluarga

Dalam laporan yang sama, hampir 3.1 juta atau 6 daripada 10 wanita memberi alasan ‘kerja rumah/tanggungjawab keluarga’ sebagai alasan mereka tidak berpeluang untuk turut serta dalam pasaran buruh.

Data itu turut diperkuatkan lagi apabila daripada hampir 800.6 ribu penduduk luar tenaga buruh yang pernah mempunyai pengalaman kerja, 64% atau 508.4 ribu daripadanya terdiri dalam kalangan wanita.

Baru-baru ini, Kerajaan telah meluluskan pindaan Akta Kerja 1955 di Parlimen. Antara pindaan yang paling mencuri tumpuan ialah cuti bersalin yang dinaikkan daripada 60 hari kepada 98 hari, berkuatkuasa 1 Januari 2023. Pindaan akta itu adalah selaras dengan Konvensyen Pertubuhan Buruh Antarabangsa mengenai Maternity Protection Convention, 2000 (No. 183) yang menetapkan tempoh cuti tidak kurang daripada 14 minggu (98 hari).

Pindaan tersebut rata-rata mendapat reaksi positif, terutamanya dalam kalangan pekerja wanita di negara ini yang merasa lega kerana dapat bercuti lebih lama sekiranya mengandung. Pindaan tersebut juga memberi peluang kepada pekerja wanita yang mengandung untuk menerima elaun bersalin daripada majikan sepanjang tempoh cuti 98 hari tersebut, tanpa mengira had gaji. Jika sebelum ini, pekerja wanita terpaksa mengambil cuti tanpa gaji sekiranya mereka mahu mengambil cuti tambahan selepas 60 hari yang diperuntukkan tersebut.

Keberadaan sang ibu di usia awal kanak-kanak merupakan detik penting buat kedua-dua ibu bapa yang melalui fasa baru alam kehidupan mereka. Cuti bersalin yang lebih lama memberikan peluang untuk ibu yang baru mendapatkan cahaya mata untuk beradaptasi dengan kehidupan yang baru sebelum kembali bekerja.

Dari sudut kesihatan juga, kajian mendapati bahawa tempoh cuti bersalin yang lebih lama memberikan kesan positif terhadap kesihatan mental dan fizikal kepada kedua ibu dan anak.

Walaubagaimanapun disebalik reaksi positif pelbagai pihak, terdapat beberapa kerisauan timbul berkaitan pelaksanaan pindaan cuti bersalin ini, terutamanya terhadap masa hadapan pekerja wanita di Malaysia.

Beban Kepada Para Majikan

Pertambahan cuti bersalin daripada 60 hari kepada 98 hari berpotensi memberi kesan negatif buat para majikan, khususnya dalam kalangan perusahaan mikro, kecil dan sederhana (PMKS). Hal ini kerana pertambahan cuti bersalin itu menyebabkan mereka terpaksa menanggung kos membayar elaun sepanjang cuti bersalin 98 hari tersebut, berbanding 60 hari sebelum ini. Dalam tempoh tersebut, produktiviti serta pengeluaran syarikat juga berisiko terganggu dengan ketidakhadiran pekerja wanita tersebut sepanjang tempoh cuti yang dilanjutkan kepada 98 hari tersebut.

Memburukkan Lagi Diskriminasi Terhadap Pekerja Wanita

Apa yang lebih merisaukan, para majikan dikhuatiri akan cenderung untuk mengamalkan diskriminasi dengan melantik pekerja lelaki berbanding pekerja wanita kerana tidak mahu menanggung kos elaun bersalin serta ketidakhadiran pekerja untuk tempoh berbulan-bulan lamanya. Bahkan sebelum pindaan Akta Kerja 1955 ini dikuatkuasakan sepenuhnya pada awal tahun ini, terdapat desakan-desakan daripada pihak industri yang berulang kali meminta Kerajaan untuk menangguhkan pelaksanaan pindaan ini yang sepatutnya sudah dijalankan lebih awal pada 1 September 2022.

Pada tahun 2021, terdapat hampir 3.5 juta pekerja wanita yang sudah berkahwin di negara ini. Maka jika pertambahan cuti bersalin ini menyebabkan majikan akan membuat diskriminasi terhadap pekerja wanita, terutamanya yang sudah pun berkahwin atau akan berkahwin tidak lama lagi, sudah tentu perkara ini tidak bagus untuk masa depan golongan wanita di negara ini.

Subsidi Gaji dan Pelepasan Cukai bagi Kurangkan Beban Majikan

Terdapat beberapa cadangan yang boleh dipertimbangkan oleh pihak Kerajaan bagi mengurangkan beban para majikan dalam menanggung kos sepanjang cuti bersalin ini.

Pertama, Kerajaan boleh memberikan insentif subsidi gaji untuk membantu majikan-majikan membayar elaun bersalin kepada pekerja wanita mereka yang mengandung. Pendekatan sebegini sudah pun dijalankan di negara jiran, Singapura menerusi skim Government-Paid Maternity Leave (GPML). Di Singapura, pekerja wanita yang sedang mengandung layak untuk menerima cuti bersalin sebanyak 16 minggu, atau sebanyak 112 hari. Sepanjang cuti bersalin 16 minggu tersebut, majikan akan membayar gaji pekerja (elaun bersalin) tersebut seperti biasa. Namun, mereka boleh menebusnya kepada pihak Kerajaan bergantung kepada kategori kelahiran bayi.

Bagi bayi pertama sehingga bayi kedua, majikan akan membayar separuh atau lapan minggu pertama elaun bersalin pekerja. Pihak Kerajaan akan membantu majikan dengan membayar separuh lagi atau lapan minggu terakhir elaun bersalin pekerja tersebut. Manakala untuk bayi ketiga dan seterusnya, Kerajaan akan menanggung keseluruhan kos elaun cuti bersalin sepanjang tempoh 16 minggu. Lebih menarik, skim ini terpakai bukan sahaja kepada para pekerja, tetapi juga buat mereka yang bekerja sendiri, dengan syarat mereka sudah bekerja sendiri tidak kurang dari tempoh tiga bulan berturut-turut serta kehilangan pendapatan akibat cuti bersalin.

Insentif sebegini juga boleh dilaksanakan secara bersasar hanya kepada syarikat-syarikat PMKS sahaja sekiranya Kerajaan rasa terbeban untuk menanggung kos elaun cuti bersalin bagi semua syarikat di Malaysia. Di UK misalnya, elaun cuti bersalin menjadi tanggungjawab sepenuhnya para majikan. Namun begitu, Kerajaan UK memberikan insentif penebusan antara 92%-103% kos elaun cuti bersalin yang ditanggung oleh syarikat-syarikat kecil, sederhana dan besar.

Kedua, pihak Kerajaan juga boleh membantu dengan memberikan pelepasan cukai kepada majikan yang menggajikan pekerja mereka yang ketika tempoh cuti bersalin. Pelepasan cukai ini sedikit sebanyak akan membantu syarikat-syarikat mengurangkan beban kos yang ditanggung mereka. Di US contohnya, majikan yang memberikan cuti bergaji kepada pekerja yang melahirkan anak layak untuk mendapatkan pelepasan cukai setinggi 25% bagi tempoh cuti sehingga 12 minggu.

Menuju Masa Hadapan yang Lebih Cerah Buat Pekerja Wanita

Rancangan Malaysia Kesebelas (RMK-11) menyasarkan LFPR wanita sebanyak 56.4% pada tahun 2020. Namun, LFPR wanita hanya berjaya mencatatkan angka sebanyak 55.5% pada tahun 2020. Mungkin ada yang berhujah pandemik COVID-19 menyebabkan sasaran itu gagal dicapai. Namun hakikatnya, LFPR wanita di Malaysia langsung tidak pernah melebihi paras 56% sekali pun dalam sejarah. Sebuah sasaran baharu telah diletakkan dalam Rancangan Malaysia Kedua Belas (RMK-12) yang menyasarkan kadar penyertaan wanita dalam tenaga buruh setinggi 59% menjelang 2025. Secara jujurnya, boleh dikatakan sasaran yang ditetapkan ini bersifat ‘play-safe’ kerana 59% itu begitu rendah jika dibandingkan dengan negara-negara jiran. Bahkan pada tahun 2025 nanti mungkin mereka sudah jauh meninggalkan kita.

Melihat kepada situasi ini, pembuat dasar perlu lebih agresif dalam merangka polisi yang menyeluruh bagi memastikan tenaga kerja wanita dapat terus menyumbang kepada keseluruhan sistem ekonomi dan kekeluargaan kelak.

Naratif perbincangan isu-isu seperti ini harus berganjak dari hanya mengukur kesan wang Ringgit seperti yang acap kali dimainkan oleh pihak majikan namun perlu mengambil kira kesan tidak langsung terhadap institusi kekeluargaan itu sendiri.

Sekiranya pembuat dasar dan pemain industri gagal bekerjasama dalam mewujudkan peluang ekonomi dan pekerjaan yang lebih terbuka dan menyokong golongan wanita, maka kita akan mengalami kerugian besar kerana potensi wanita-wanita ini tidak dapat dimanfaatkan.

Ikuti Ekonomi Rakyat di Telegram


” Dasar Penswastaan Tingkatkan Ekuiti Bumiputera, Namun Sangat Dicemari Politik ” – Dr Lee Hwok Aun

Share it
Pemilikan Ekuiti Bumiputera di Malaysia Semakin Jatuh – Grafik oleh Wawasan Kemakmuran Bersama 2030

Felo Kanan Institut Penyelidikan Asia Tenggara, Dr Lee Hwok Aun berpendapat bahawa dasar penswastaan yang dijalankan pada era pemerintahan Perdana Menteri keempat telah meningkatkan pemilikan ekuiti Bumiputera, namun hanya memanfaatkan segelintir pihak yang berpengararuh.

Beliau yang ditemubual melalui e-mel turut menyatakan bahawa peningkatan ekuiti Bumiputera dari 12.5% pada tahun 1980 kepada lebih 19% pada tahun 90-an turut disumbangkan oleh kewujudan skim pelaburan Amanah Saham Bumiputera yang membantu menguruskan pelaburan Bumiputera.

” Kesan dasar penswastaan amat ketara, di mana ekuiti Bumiputera meningkat pada tahun 90-an. Saya rasa penubuhan Amanah Saham Bumiputera juga telah menyumbang kepada hasil tersebut. Penswastaan telah diketengahkan sebagai teras projek Masyarakat Industri dan Komersial Bumiputera (BCIC, Bumiputera Commercial and Industrial Community), yang bertujuan mengagihkan semula ekuiti dan juga menubuhkan kapitalis Bumiputera untuk mengetuai syarikat-syarikat yang diswastakan.

Kebanyakan syarikat dan kapitalis itu tenggelam akibat krisis ekonomi 1997-1998. Dasar penswastaan gagal mencapai matlamatnya. Ia juga sangat dicemari politik, di mana manfaat diperuntukkan berdasarkan pengaruh atau pertalian politik, bukan keupayaan atau pengalaman. “

Selain itu, Dr Lee turut mengkritik obsesi sebilangan pihak yang terlalu menekankan terhadap sasaran 30% pemilikan ekuiti ketika berbicara mengenai Dasar Ekonomi Baru. Menurut beliau, penekanan yang terlalu tinggi terhadap pemilikan ekuiti telah memesongkan polisi ke arah keuntungan jangka pendek sekaligus gagal meningkatkan keupayaan dan daya saing Bumiputera.

Pada masa yang sama, kita juga perlu menghentikan tabiat pemikiran yang terlalu memusatkan pemilikan ekuiti di dalam dasar awam, khususnya dasar pembangunan Bumiputera. Dasar Ekonomi Baru kerapnya disamakan dengan sasaran 30% ekuiti Bumiputera yang merupakan hanya salah satu daripada pelbagai objektif DEB. Penerusan DEB dijustifikasikan atas sebab masyarakat Bumiputera belum mencapai 30%.

Walaupun pemilikan saham sememangnya penting, tetapi penekanan yang melampau akan memesongkan polisi ke arah keuntungan jangka pendek sekaligus kurang meningkatkan keupayaan dan daya saing Bumiputera.

DEB pada asalnya telah menyarankan agar dasar pembangunan Bumiputera, atau tindakan afirmatif (
affirmative action
), yang lebih meluas, yang bertunjangkan perkongsian ekonomi penuh (
full economic partnership
) Bumiputera.

Hasrat ini sewajarnya merangkumi penyertaan dan pencapaian Bumiputera di arena pendidikan tinggi, pekerjaan kemahiran tinggi khususnya professional dan pengurusan, keusahawanan (termasuk PKS dan syarikat besar/korporat), dan pemilikan kekayaan (termasuk ekuiti).

88% Perusahaan PKS Bumiputera Berada di Dalam Kategori Mikro

Beliau turut mencadangkan agar penekanan terhadap penyertaan Bumiputera di dalam Perusahaan Mikro, Kecil dan Sederhana ( PMKS ) diberi keutamaan. Hal ini kerana statistik menunjukkan bahawa penyertaan Bumiputera di dalam sektor PMKS lebih tertumpu di dalam kategori mikro iaitu perusahaan yang mempunyai pekerja kurang daripada lima orang.

Data yang dikongsikan menunjukkan pemilikan Bumiputera di dalam keseluruhan syarikat Perusahaan Kecil dan Sederhana hanyalah 38% meskipun hampir 70% penduduk di negara ini merupakan Bumiputera.

88% perusahaan yang dimiliki oleh Bumiputera juga adalah perusahaan Mikro manakala 11% lagi diklasifikasikan sebagai perusahaan kecil dan hanya 1% berada di dalam kategori perusahaan bersaiz sederhana.

Berbeza dengan pemilikan bukan Bumiputera dimana hanya 69% berada di dalam kategori perusahaan mikro manakala terdapat 28% dan 3% berada di dalam kategori perusahaan kecil dan sederhana.

” Saya rasa amat wajar indikator PKS Bumiputera – dari segi pecahan mikro/kecil/sederhana, serta prestasi PKS – diketengahkan supaya dasar-dasar digemblengkan menujui objektif-objektif ini yang lebih produktif dan kurang berunsurkan kemewahan segera atau keuntungan jangka pendek. ” tambah beliau lagi

Ketika ditanya sama ada dasar afirmatif perlu diteruskan ataupun tidak. Beliau berpendapat bahawa dasar afirmatif akan berterusan dan tidak wajar dihentikan serta merta. Dr Lee turut berharap agar terdapat perubahan di dalam menjalankan dasar ini agar fungsi dan skop dapat diteliti kerberkesanannya.

” Dasar tindakan afirmatif sememangnya akan berterusan, ia tidak boleh dan tidak wajar dihentikan serta merta. Tetapi penerusan dasar ini perlu dihujahkan secara lebih bernas dan menyeluruh. Penerusan tidak bermaksud tiada perubahan. Malah, dasar ini mesti ditambahbaik dan diubah, bersesuaian dengan matlamat muktamadnya, iaitu peningkatan keupayaan dan daya saing Bumiputera, dan pengagihan manfaat yang saksama di dalam masyarakat Bumiputera. “

Hentikan Obsesi Terhadap Pemilikan Ekuiti 30%

Dr Lee Hwok Aun merupakan ahli ekonomi yang mempunyai kepakaran luas di dalam isu ketidaksamaan dan tindakan afirmatif. Beliau meraih ijazah sarjana muda Ekonomi dari University of British Colombia dan menyambung pengajiannya di peringkat sarjana di School of Oriental and African Studies di dalam bidang Pembangunan Ekonomi Politik.

Dr Lee turut mempunyai PhD Ekonomi dari University of Massachussets dan baru menerbitkan buku bertajuk
Affirmative Action in Malaysia and South Africa, Preference for Parity
.

Artikel bahagian pertama :
Pemilikan Ekuiti Bumiputera Semakin Rendah, Hanya Tinggal 16.2%

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Disebalik Cukai, Ada Ketirisan

Share it
Hasil Kerajaan Berbanding Saiz Ekonomi Semakin Berkurangan

Setiap kali Belanjawan dibentangkan, ahli-ahli ekonomi dan penyelidik di seluruh pelusuk negara akan membangkitkan isu kekurangan hasil oleh Kerajaan Malaysia. Pembatalan Cukai Barangan dan Perkhidmatan ( GST ) dikatakan menjadi punca mengapa hasil yang dijana oleh Kerajaan semakin berkurangan tatkala negara terpaksa berbelanja besar tambahan lagi ketika menghadapi pandemik.

Pada tahun hadapan, Malaysia yang akan berbelanja sekitar RM332 bilion dijangka mengalami defisit fiskal sebanyak 6.0%. Hasil Malaysia pada tahun ini diunjurkan berkurang dari RM225 bilion pada 2020 kepada RM221 bilion susulan krisis kesihatan yang berlanjutan.

Pada tahun hadapan, kerajaan Malaysia diramalkan meraih hasil sebanyak RM234 bilion iaitu bersamaan dengan 14.3% daripada keseluruhan saiz ekonomi negara. Jumlah ini jauh lebih kecil berbanding peratusan hasil yang dijana Kerajaan pada tahun 2009 iaitu bersamaan dengan 22.3% daripada saiz ekonomi.

Isu ini mendapat perhatian daripada Bank Dunia di dalam laporan ‘
Aiming High, Navigating the next stage of Malaysia’s Development
 ‘. Badan ini menyatakan bahawa pendapatan yang dihasilkan oleh Putrajaya terlalu rendah jika dibandingkan dengan negara-negara berpendapatan tinggi yang lain.

Kutipan Hasil Kerajaan Malaysia Agak Kecil Jika Dibandingkan Dengan Negara-Negara Berpendapatan Tinggi

Seperti contoh, Kerajaan Kanada meraih pendapatan sebanyak 39% daripada keseluruhan saiz ekonomi manakala Kerajaan New Zealand pula menjana 38% daripada keseluruhan ekonomi mereka. Menurut Bank Dunia, purata hasil Kerajaan oleh negara-negara berpendapatan tinggi adalah sebanyak 36%.

Meningkatkan hasil kerajaan adalah satu langkah penting bagi pentadbiran sesebuah negara itu melaksanakan program-program sosial dan pembangunan buat rakyat mereka. Negara-negara yang disebut diatas misalnya mempunyai jaringan keselamatan sosial yang luas terhadap rakyat mereka.

New Zealand umpamanya mempunyai subsidi penjagaan kanak-kanak selain elaun tunai kepada pelajar universiti. Bantuan pengangguran serta pencen turut disediakan. Begitu juga dengan Kanada yang menyediakan pelbagai skim bantuan seperti bantuan perumahan serta bantuan-bantuan am yang lain.

Kesemua ini dibiayai melalui hasil cukai yang dipungut kerajaan. Kanada mengenakan cukai GST sebanyak 5% manakala New Zealand pula sebanyak 13%. Cukai pendapatan pula dikenakan tinggi meskipun memperoleh gaji pada kadar upah minimum ( kerana upah minimum yang sudah pun tinggi ).

Manakala di Malaysia, anda hanya mula membayar cukai pendapatan jika bergaji lebih RM3,500 sebulan. Menurut kenyataan di Parlimen, hanya 15% daripada keseluruhan pekerja di Malaysia yang membayar cukai pendapatan.

Separuh Daripada Pekerja di Malaysia Memperoleh Gaji Kurang Dari RM2,062 Sebulan

Ini bermaksud, sebahagian besar daripada pekerja Malaysia memperoleh pendapatan yang begitu rendah. Data terbaru menunjukkan separuh daripada 13.5 juta pekerja di Malaysia memperoleh gaji kurang dari RM2,062 sebulan.

Melangkaui GST

Ramai ahli ekonomi menyarankan Kerajaan untuk memperkenalkan semula GST bagi meluaskan sumber percukaian negara setelah pentadbiran Pakatan Harapan memansuhkan cukai ini sejurus mereka merampas Putrajaya.

Namun disebabkan situasi ekonomi yang kurang memberangsangkan, pengenalan cukai GST bukanlah satu langkah yang dialu-alukan. Hal ini kerana perubahan struktur cukai lebih afdal dibuat ketika ekonomi berada pada fasa kitaran yang sihat.

GST di Malaysia umpamanya diperkenalkan pada tahun 2015 iaitu tujuh tahun setelah Malaysia terjerumus di dalam Krisis Kewangan Global.

Satu lagi perkara yang kian kali dibangkitkan adalah isu ketirisan. Kebimbangan ini ada asasnya, Indeks Persepsi Rasuah oleh Transparency International menunjukkan bahawa prestasi Malaysia semakin buruk saban tahun. Pada tahun 2020, kedudukan Malaysia jatuh enam anak tangga ke kedudukan ke-57.

Ahli Politik Paling Kurang Dipercayai Dalam Kalangan Rakyat Malaysia

Keputusan ini selari dengan dapatan Ipsos dimana hanya 19% rakyat Malaysia berpendapat bahawa ahli politik boleh dipercayai. Manakala tahap kepercayaan terhadap menteri kerajaan hanyalah sebanyak 24%.

Kajian Suruhanjaya Pencegahan Rasuah Malaysia pula mendapati berlaku ketirisan di dalam agihan kontrak terhadap kontraktor Bumiputera. 10% hingga 15% daripada nilai kontrak diagihkan kepada pelobi atau orang tengah manakala 13% hingga 15% lagi diagihkan kepada kumpulan politik dan birokrat.

Laporan Ketua Audit Negara ( LKAN ) 2020 yang terbaru menunjukkan bertapa besarnya ketirisan yang berlaku di dalam negara kita. Sebanyak RM620 juta kerugian wang awam dapat dikenalpasti di dalam LKAN 2020 yang merangkumi sebahagian kecil sahaja perbelanjaan Kerajaan.

Sebagai contoh, sebanyak RM499 juta dibayar kepada kontraktor projek Rangkaian Trunk Radio Bersepadu Kerajaan meskipun tidak memenuhi KPI yang ditetapkan. Kerajaan juga dilaporkan telah membayar kos pekerja syarikat konsesi meskipun 12 daripada 38 pekerja yang dinamakan bukanlah pekerja syarikat konsesi tetapi anak syarikat yang lain.

Kos Perolehan SJK(T) Ladang Semenyih Jauh Lebih Berbanding Harga Semasa

Di dalam audit yang lain, LKAN mendapati bahawa berlaku ketirisan yang besar di dalam perolehan di Sekolah Jenis Kebangsaan (T) Ladang Semenyih. Menurut audit, kontrak rundingan terus bernilai RM871,500 di sekolah tersebut mempunyai kos anggaran semasa sebanyak RM170,342 sahaja.

Sekolah terbabit dilaporkan membayar RM140,000 bagi kos memasang bidai tingkap kepada kontraktor dimana kos anggaran sebenar hanyalah sekitar RM18,614 sahaja. Kos mengecat bangunan juga dicaj pada harga yang mahal sebanyak RM190,200 sedangkan LKAN menganggarkan kos sebenar hanya sekitar RM22,162.

Isu-isu ketirisan seperti ini yang menjadi barah dalam perolehan kerajaan menyebabkan rakyat menentang pengenalan cukai-cukai baru. Bagi mereka, cukai-cukai yang dikutip akhirnya akan dibazirkan dan hanya menguntungkan sebilangan pihak sahaja.

Sedangkan matlamat asal percukaian adalah untuk memastikan kebajikan rakyat terjaga melalui program dan inisiatif Kerajaan.

Di dalam Belanjawan 2022, kerajaan telah memberi komitmen bahawa negara akan melaksanakan amalan fiskal yang mampan. Sudah pasti meluaskan sumber percukaian adalah satu aspek penting dalam memastikan kewangan negara berada di dalam keadaan sihat.

Birai RM140,000

Namun di sudut lain, Kerajaan juga perlu memastikan bahawa ketirisan seperti ini dapat dielakkan agar setiap ringgit wang yang dikutip Kerajaan dapat dikembalikan kepada rakyat Malaysia.

Ikuti Ekonomi Rakyat di Telegram


Dua Perkara Yang Perlu Dilakukan Kerajaan Ketika PKP3.0

Share it
SAYA ingin mencadangkan dua perkara yang harus dilakukan serta merta dengan berkuat kuasanya sekatan penuh ke atas semua kegiatan ekonomi dan sosial pada 1 Jun 2021. Perkara pertama ialah penyediaan bantuan yang menyeluruh. Perkara kedua ialah keperluan mengatur pasukan yang cekap, pantas dan yang sayangkan rakyat dan negara.

Pertama, Kerajaan harus memberi bantuan sepenuhnya kepada rakyat, terutamanya yang bekerja sendiri seperti Makcik Kiah, syarikat kecil dan sederhana, dan mereka dalam golongan B40 dan M40.

Sudah setahun Covid-19 melanda, dan segala simpanan semuanya telah kering. Usah kita lupa, rakyat telah mengeluarkan duit mereka sendiri hampir RM80 bilion dari EPF, dan menangguhkan bayaran hutang melalui ‘loan moratorium’ sejumlah RM151 bil.

Ini jauh lebih tinggi dari bantuan yang diterima dari kerajaan, untuk pembandingan, suntikan fiskal kerajaan sejak krisis ini berlaku sejak awal tahun lepas adalah hanyalah RM 72 bilion. Saya ingin mencadangkan supaya semua pekerja sendiri dan isi rumah dalam golongan B40 and M40 diberikan bantuan bulanan sebanyak RM1500 sebulan untuk tempoh 3 bulan.

Manakala, subsidi upah diberikan kepada syarikat-syarikat kecil dan sederhana seperti mana yang diberikan pada tahun lepas, juga untuk tempoh tiga bulan. Pinjaman daripada bank dan agensi kredit harus diberikan moratorium untuk tempoh 3 bulan, secara automatik.

Bank tidak akan jatuh muflis. Hakikatnya tidak ada satu bank pun yang rugi tahun lepas walaupun moratorium pinjaman diberikan.

Kenyataan pihak Bank Negara Malaysia bahawa moratorium pinjaman bukan penyelesaian terbaik untuk semua peminjam dan bukanlah kepentingan terbaik ekonomi negara amatlah memeranjatkan sekali.

Apa gunanya ekonomi berkembang jika setiap hari berpuluh rakyat Malaysia mati, dan beribu-ribu hidup dalam tekanan dan kebimbangan kerana tidak mampu menyara keluarga? Ekonomi boleh dipulihkan, tetapi nyawa yang sudah tiada, mustahil dapat dikembalikan.

Alasan bahawa kita tiada ada wang untuk membantu rakyat adalah zalim yang didasari pemikiran cetek. Kerajaan boleh meminjam. Kadar hutang kini lebih kurang 60% dari KDNK negara, namun negara pernah berhutang lebih 100% dari KDNK.

Peminjaman ini berlaku pada tahun 1980an apabila krisis ekonomi melanda negara dan kadar pengangguran naik mendadak ketika itu. Tetapi, kadar hutang ini dapat dikurangkan dengan pantas apabila ekonomi berkembang kembali.

Lebih baik berhutang untuk menyelamatkan rakyat, daripada menyimpan duit tetapi rakyat sengsara atau berdepan kematian. Prihatinkah Kerajaan kita?

Kedua, kita perlukan pasukan baru, yang bijak, berani, dan benar-benar sayang kepada rakyat dan negara. Malangnya, pasukan yang ada ketika ini gagal mentadbir negara.

Ketika darurat dimulakan pada 12 Jan 2021, jumlah kes positif COVID-19 di Malaysia adalah 141,533 kes, dan jumlah kumulatif kes kematian adalah 559 kes. Kini, jumlah keseluruhan jangkitan wabak naik empat kali ganda kepada 558,534 kes, dan jumlah korban melonjak hampir 5 kali ganda kepada 2,650.

Bagaimana ini boleh dibiarkan berlaku, apabila kita diyakinkan berulang kali bahawa Parlimen digantung untuk mengurangkan kes dan jumlah kematian?

Ingat apa yang dilakukan oleh Tun Razak selepas rusuhan kaum tahun 1969. Yang di-Pertuan Agong keempat iaitu Almarhum Tuanku Ismail Nasiruddin dari Terengganu ketika itu, dengan bijaksananya, bersetuju menubuhkan Majlis Gerakan Negara (MAGERAN).

Ianya dianggotai hanya oleh sepuluh orang sahaja, tidak perlu ahli seramai 72 orang. Ya, tiada Jemaah Kabinet pun ketika itu.

Yang mentadbir negara dengan jayanya hanyalah 10 orang sahaja, diketuai oleh Tun Razak, dan dibantu oleh Tun Dr Ismail, Tun Tan Siew Sin, Tun Sambanthan, Tan Sri Hamzah Abu Samah, Tan Sri Kadir Samsudin (Ketua Setiausaha Negara), Tunku Osman Jiwa (Panglima Angkatan Tentera), Tan Sri Saleh Ismail (Ketua Polis Negara), Tan Sri Ghazalie Shafie ( Ketua Setiausaha Kementerian Luar Negeri) dan Lt. Gen. Dato’ Ibrahim Ismail sebagai Ketua Eksekutif MAGERAN.

Kesepuluh ahli MAGERAN telah berjaya menstabilkan negara dalam masa yang amat pantas sekali.

Mereka menubuhkan hanya dua jawatankuasa iaitu Jawatankuasa Ekonomi, dan Majlis Perundingan Nasional (MPN).

Ahli panel yang dilantik terdiri daripada penjawat awam, profesional sektor korporat, ahli akademik, agamawan dari pelbagai agama, wartawan, wakil majikan dan pekerja, dan wakil parti politik.

Almarhum Tun Razak mengamalkan sikap terbuka dan inklusif. Ianya berbeza dengan pasukan sekarang yang mengamalkan sikap terpencil dan berselindung dengan kurang berunding bersama pimpinan masyarakat dan mereka yang pakar dalam menangani krisis ini.

Anda tahu di mana MAGERAN bermesyuarat? Ya, di bangunan Parlimen. Hasilnya, pada 31 Ogos 1970 sempena ulang tahun kemerdekaan Malaysia yang ke-13, Rukunnegara dilancarkan, dan setahun kemudian, Dasar Ekonomi Baru diterima pakai di dalam Rancangan Malaysia Kedua, dan Parlimen kembali bersidang.

Pasukan yang baru, seperti MAGERAN, dan ahli ahlinya harus diberi mandat yang jelas – tangani krisis kesihatan dan ekonomi, dan untuk memastikan ‘check and balance’, dan Parlimen harus dibuka untuk memastikan pentadbiran yang telus. Apabila mandat ini berjaya kelak, pasukan ini harus dibubarkan serta merta.

Malangnya negara bertuah ini jika mereka yang memerintah sekarang, dan individu yang terpaksa bersetuju menandatangani darurat, masih berpeluk tubuh apabila mayat rakyat Malaysia bergelimpangan di dalam kontena, dan ramai pula yang kebuluran.

Negara akan musnah, dan pemimpin jadong dan bebal seperti yang diingatkan kepada kita oleh Profesor Syed Hussein Alatas, akan dilaknati Allah. Menurut beliau antara ciri-ciri bebal adalah tidak mampu melihat dan menyelesaikan masalah dengan tidak mencerap apa yang berlaku dan tidak mengakui kebodohannya.

Institusi utama negara haruslah bertindak dan bersama rakyat. Suara rakyat suara keramat. Belajarlah sejarah, banyak negara menjatuhkan institusi monarki mereka apabila raja dilihat membelakangkan kepentingan rakyat.

Lupakah pimpinan negara akan sejarah rakyat kita sendiri yang pernah memberontak, menolak pemimpin yang zalim?

Orang Melayu pernah menggertak untuk menggulingkan Sultan mereka sendiri jika Sultan tidak menolak rancangan Malayan Union.

Pemimpin bukannya Dewa Raja atau Tuhan yang mesti disembah dan dituruti hasratnya setiap masa terutamanya jika mereka kejam, korup, dan tidak berlaku adil. Insaflah, kita harus membuang pemimpin sebegini.

Sultan Perak pernah mengingatkan kita beberapa bulan lepas bahawa orang yang tidak ikhlas, menyalahguna kuasa, bermoral rendah tidak harus diberikan amanah ataupun kuasa oleh rakyat, dan masa hadapan negara jangan dimusnahkan kerana kepentingan peribadi, atau sifat tamak dan haloba untuk mengumpulkan kekayaan diri tanpa mengenal batasan.

Masa untuk bertindak adalah sekarang. Bantuan haruslah diberikan sekarang. Pemimpin yang baru diperlukan sekarang. Mereka yang memerintah haruslah sedar, kepentingan negara melebihi kepentingan individu. Kuasa harus digunakan untuk kebaikan negara, bukan untuk memusnahkannya.

Moga Allah melindungi kita semua, dan memberi petunjuk dan hidayah untuk ke arah jalan yang lurus.

Dr Muhammed Abdul Khalid
 merupakan Pengarah Urusan DM Analytics.

Ikuti Ekonomi Rakyat di Telegram


Ekonomi 101 – Baik dan Buruk Disebalik Monopoli

Share it
Jika sebut tentang monopoli, mungkin antara perkara pertama yang terlintas di kepala ialah permainan papan popular ‘Monopoly’ yang dikeluarkan oleh syarikat gergasi mainan Hasbro. Bagi yang pernah bermain papan permainan ‘Monopoly’ tersebut, sudah tentu masih ingat bahawa matlamat utama permainan ini ialah untuk memonopoli kekayaan dalam bentuk aset hartanah serta pemilikan perkhidmatan utiliti (air dan elektrik) sebanyak yang mungkin. Kemenangan akan diberikan kepada pemain yang bertahan sehingga ke akhir permainan setelah pemain-pemain lain diisytiharkan bankrap.

Namun begitu, soal menang atau kalah dalam permainan ‘Monopoly’ juga bergantung kepada nasib. Ada pemain yang berjaya mengumpul kekayaan terbanyak di hujung permainan hanyalah disebabkan mereka bernasib baik kerana mendapat giliran awal untuk membaling dadu bagi memulakan permainan, menyebabkan mereka berpeluang membolot sebanyak mungkin harta yang ada sebelum dimiliki orang lain. Mereka juga mungkin bernasib baik kerana tidak tertangkap masuk ke dalam penjara, lalu membolehkan mereka terus mengumpul kekayaan di saat ada pemain lain sedang meringkuk dalam penjara.

Dalam dunia kehidupan yang sebenar juga situasi yang sama mungkin dapat dilihat di dalam industri-industri yang berkembang pesat hari ini. Ada sebahagian individu ataupun syarikat yang menjadi kaya-raya kerana diberikan kelebihan untuk memonopoli perkhidmatan dan produk tertentu dalam pasaran. Sebagai contoh, Tenaga Nasional Berhad (TNB) yang sebahagian besarnya dimiliki Kerajaan misalnya memonopoli perniagaan menyalurkan bekalan elektrik di Semenanjung Malaysia.

Malaysia Airports Holdings Berhad (MAHB) pula memonopoli operasi hampir keseluruhan lapangan terbang komersial di Malaysia kecuali Lapangan Terbang Senai di Johor. Manakala Astro Malaysia Holdings untuk sekian lama telah memonopoli perkhidmatan kabel TV berbayar di negara ini.

Tidak menghairankan apabila monopoli seringkali diberikan persepsi yang negatif, lebih-lebih lagi buat mereka yang berpegang teguh dengan falsafah pasaran bebas. Hal ini kerana monopoli seolah-olah memberi gambaran bahawa sebuah pasaran yang bersaing secara sihat dan inovatif tidak perlu wujud bagi menambahbaik kualiti perkhidmatan atau produk yang dijual dalam pasaran.

Menurut pemenang hadiah Nobel Ekonomi 2001, Professor Andrew Michael Spence, beliau berhujah produk yang dijual oleh syarikat monopoli kadangkala tidak berkualiti kerana tiada desakan yang kuat datang dari kalangan pengguna sebagaimana dalam pasaran kompetitif yang beroperasi secara terbuka.

Dalam sesebuah pasaran monopoli, pengguna boleh dikatakan tidak mempunyai suara bagi meminta kualiti produk yang terbaik, lebih-lebih lagi jika kedudukan syarikat monopoli itu disokong oleh pihak Kerajaan. Maka disebabkan ini orang awam terpaksa menanggung kualiti perkhidmatan atau produk yang teruk kerana mereka tidak mempunyai pilihan yang lain.

Dalam era pasaran ekonomi moden, pasaran bersifat monopoli boleh dikatakan sudah berkurangan berbanding waktu dahulu. Di Malaysia misalnya, kemasukan pelbagai pelaburan dari negara luar serta dasar penswastaan yang dilaksanakan ketika awal 1980-an memberikan ruang bagi mewujudkan pasaran yang lebih sihat di negara ini dengan mengurangkan campur tangan kerajaan dalam pasaran. Antara tahun 1983 hingga 2003, terdapat 474 buah projek yang diswastakan di Malaysia menerusi Dasar Persyarikatan Malaysia.

Namun begitu, disebalik niat murni dasar penswastaan yang dilaksanakan oleh Kerajaan, timbul persoalan sejauh manakah dasar tersebut memanfaatkan rakyat atau hanya mengkayakan golongan tertentu sahaja dengan memindahkan syarikat-syarikat milik Kerajaan bagi diuruskan pihak swasta.

Perkara sebeginilah yang tanpa sedar menjadi punca kepada jurang kekayaan yang semakin lama semakin melebar antara orang miskin dan orang kaya di negara ini apabila sebilangan konsesi yang memberikan pulangan ratusan juta ringgit diberikan kepada kroni-kroni tertentu.

Dalam pada itu meskipun kebanyakan syarikat monopoli milik Kerajaan sudah pun diswastakan, kebanyakan industri terus dibelenggu oleh masalah monopoli beberapa syarikat yang besar, atau disebut juga sebagai pasaran jenis oligopoli.

Pasaran oligopoli berbeza dengan pasaran monopoli dari sudut jumlah syarikat. Dalam pasaran monopoli, bekalan sesuatu produk atau perkhidmatan dikuasai oleh satu syarikat sahaja. Manakala dalam pasaran oligopoli, penguasaan dalam sesebuah industri itu dibahagi antara sekumpulan kecil syarikat-syarikat besar.

Antara contoh industri yang mempunyai pasaran jenis oligopoli paling ketara ialah industri penerbangan. Di Malaysia misalnya, industri penerbangan dimonopoli oleh dua nama besar Air Asia dan Malaysia Airlines (MAS) dengan bahagian pasaran (market share) masing-masing berjumlah 71% pada tahun 2018 menurut data CAPA – Centre for Aviation.

Oligopoli boleh dikatakan merupakan cerminan kepada monopoli versi moden. Jika sebelum ini, apabila disebut syarikat monopoli pasti akan terbayang satu syarikat sahaja yang menguasai segala-galanya. Namun sedar ataupun tidak, oligopoli lebih berbahaya kerana secara luarannya tampak seolah-olah seperti mereka ini mempunyai persaingan yang lebih sihat sesama mereka berbanding monopoli. Namun, apakah yang akan berlaku sekiranya syarikat-syarikat besar ini bekerjasama untuk menekan pengguna demi mengaut keuntungan semata-mata? Sebagai contoh, pada awal tahun lalu, MyCC pernah mendenda beberapa syarikat perkhidmatan feri RORO di Langkawi kerana berkomplot sesama mereka untuk menetapkan harga tambang kenderaan.

Amalan anti-persaingan ini adalah sesuatu yang buruk kepada pengguna kerana pengguna terpaksa membayar pada harga yang tinggi kerana pengusaha-pengusaha perniagaan bekerjasama dalam menetapkan harga kepada pengguna bagi mengurangkan persaingan dan perang harga sesama mereka.

Walaubagaimanapun, ini tidak lah sama sekali bermaksud monopoli ini semuanya buruk belaka tanpa ada sebarang kebaikan langsung buat orang awam. Di Malaysia misalnya, terdapat beberapa perkhidmatan asas yang terus dimonopoli seperti bekalan elektrik dan air. Monopoli semula jadi ini lebih praktikal kerana mudah bagi Kerajaan untuk memantau bekalan elektrik supaya dapat disalurkan dengan cekap serta memantau harga supaya kekal murah kepada orang awam berbanding jika dibekalkan oleh beberapa syarikat yang berbeza.

Dalam masa yang sama, perkhidmatan utiliti sebegitu juga lebih sesuai dibekalkan secara monopoli kerana kos pembinaannya yang terlalu mahal. Kos pembinaan bagi sebuah pencawang elektrik sahaja menelan harga jutaan ringgit. Jika perkhidmatan elektrik dibekalkan secara monopoli, TNB mempunyai kelebihan dari sudut ‘ekonomi skala’ yang mereka ada.

Keadaan ini bermaksud TNB mampu menyediakan perkhidmatan elektrik secara meluas di seluruh negara dengan kos yang lebih rendah, jika dibandingkan sekiranya mereka terpaksa bersaing dengan beberapa syarikat lain. Maka disebabkan itulah adalah lebih mudah dan akan menjamin harga yang lebih stabil sekiranya perkhidmatan sebegini diuruskan oleh satu syarikat monopoli sahaja.

Dari sudut lain, Kerajaan seringkali menjustifikasikan monopoli sebilangan syarikat yang kebiasaannya dimiliki oleh mereka adalah untuk tujuan strategik. Umpamanya, Malaysia Airports Holdings Berhad yang dimiliki secara tidak langsung oleh Kerajaan melalui Khazanah Nasional memonopoli perkhidmatan lapangan terbang mereka bagi memastikan lapangan-lapangan terbang yang tidak menguntungkan seperti di pedalaman Sabah dan Sarawak juga boleh beroperasi atas tujuan-tujuan tanggungjawab sosial.

Daripada aspek kawal selia undang-undang di negara ini, Akta Persaingan 2010 telah dikuatkuasakan sejak 1 Januari 2012 menerusi Suruhanjaya Persaingan Malaysia (MyCC). Menerusi akta ini, tindak-tanduk pemain industri dikawal selia bagi memastikan tidak berlakunya aktiviti-aktiviti anti-persaingan yang boleh membantutkan persaingan yang sihat dalam pasaran di Malaysia seperti aktiviti kartel, penetapan harga secara tidak adil dan sebagainya. Pada tahun 2019, MyCC membuka 163 siasatan berkaitan aduan aktiviti anti-persaingan dalam kalangan pemain industri.

Meskipun monopoli sering mendapat tanggapan yang negatif secara amnya, perkara sebegini tidak boleh dilihat secara mudah dengan pandangan hitam vs putih sahaja. Hal ini kerana dalam sebuah pasaran ekonomi yang wujud dalam dunia yang sebenar, situasinya adalah lebih rumit tidak seperti teori-teori ekonomi yang seringkali dibina bersandarkan tanggapan rasional semata-mata. Sedangkan, dunia ini dipenuhi dengan pelbagai ‘variable’ yang kadangkala sungguh tidak rasional dan masuk akal.

Ikuti Ekonomi Rakyat di Telegram


Ekonomi 101: Tiga Faktor Utama Mempengaruhi Turun Naik Nilai Ringgit

Share it
Antara isu ekonomi yang kadang kala mendapat tumpuan umum secara ‘bermusim’ ialah turun naik nilai matawang ringgit. Bagi perniagaan-perniagaan yang bergantung besar kepada aktiviti import atau eksport, turun naik nilai ringgit berbanding dolar AS akan menentukan prestasi keuntungan mereka. Begitu juga dengan para pelabur, mereka sering memerhati rapat pergerakan ringgit bagi menentukan keputusan pelaburan yang ingin dibuat kelak.

Bagi rakyat Malaysia secara amnya, mungkin kebanyakan mereka tidaklah sebegitu tekun dalam mengikuti turun naik ringgit di pasaran, cukup sekadar mendengar berita-berita pergerakan matawang yang dilaporkan dalam media arus perdana. Namun begitu, apa yang penting untuk disedari ialah isu nilai ringgit ini kadang kala mudah untuk dimanipulasikan golongan tertentu. Kejatuhan nilai ringgit sering dijadikan modal politik untuk menyalahkan Kerajaan. Manakala di saat nilai ringgit mengukuh pula dikatakan menjadi petunjuk keyakinan yang mantap terhadap pentadbiran Kerajaan.

Dengan adanya pengetahuan yang mencukupi berkenaan faktor yang mempengaruhi turun naik nilai ringgit akan membantu untuk memahami dengan lebih jelas mengenai pergerakan matawang negara ini.

Malaysia Import Barangan Berjumlah $238.2 Bilion Pada Tahun 2021

Hal ini kerana meskipun rata-rata rakyat Malaysia mungkin tidak terlibat secara langsung dalam aktiviti pelaburan atau perniagaan seperti yang disebutkan di atas, implikasi daripada turun naik ringgit ini turut mempengaruhi kuasa membeli mereka di dalam pasaran, terutamanya melibatkan barangan import. Pada tahun lepas misalnya, jumlah import naik 31.3% ke paras tertinggi dalam sejarah, mencecah RM1.3 trillion, menurut Jabatan Perangkaan Malaysia. Manakala dalam kalangan negara ASEAN, Malaysia merekodkan sejumlah AS$238.2 billion import pada tahun 2021, lebih tinggi berbanding Indonesia (AS$196.2 billion) dan Filipina (AS$134.0 billion).

Meskipun Malaysia saban tahun mencatatkan lebihan dagangan, terdapat beberapa barangan yang terpaksa diimport daripada luar negara demi menampung permintaan domestik. Antaranya ialah bahan makanan, terutamanya sayur-sayuran. Malaysia mengimport sejumlah RM55.5 billion makanan pada tahun 2020, berbanding RM33.8 billion bahan makanan yang dieskport. Dalam tempoh hampir tiga dekad, kebergantungan Malaysia terhadap import komoditi pertanian meningkat dari 7.3% (1987) kepada 13.7% (2015). Sekiranya matawang negara tidak stabil, perkara ini akan menjejaskan kos barangan makanan yang diimport, serta turut berisiko mengakibatkan kadar inflasi menjadi tidak terkawal.

Secara umumnya, turun naik nilai matawang adalah sebuah situasi yang normal, bergantung kepada permintaan dan penawaran dalam pasaran. Terdapat beberapa faktor yang seringkali mempengaruhi nilai ringgit dalam pasaran, termasuklah kestabilan politik dan prestasi ekonomi negara, kadar inflasi, keputusan kadar faedah bank pusat, sentimen pasaran dan keyakinan para pelabur, prestasi dagangan serta kekuatan matawang dolar AS. Ada antara faktor ini yang berasal dari dalam (
internal
), mahupun luar negara (
external
).

Disebabkan ini, kadang kala agak sukar untuk menentukan samada sesuatu peristiwa yang berlaku di dalam atau luar negara itu yang menjadi punca turun naik nilai matawang ringgit kerana terdapat begitu banyak faktor yang memainkan peranan dalam masa yang sama.

Pertama, kestabilan politik dan prestasi ekonomi negara berkait rapat dengan keputusan para pelabur samada untuk meneruskan pelaburan mereka dalam ekuiti atau bon di Malaysia. Sekiranya Malaysia mampu mengekalkan kestabilan politik dan prestasi ekonomi yang baik, perkara ini akan memberi petunjuk yang positif serta jaminan kepada pelabur untuk meneruskan pelaburan mereka di negara ini. Permintaan terhadap matawang ringgit akan meningkat, lantas menyumbang kepada peningkatan nilai ringgit.

Menurut kajian yang dilakukan oleh Bahmani-Oskooee et al. (2019) melibatkan 31 buah negara sedang dan pesat membangun termasuklah Malaysia, mereka mendapati bahawa sesebuah negara yang mempunyai masalah penyelewengan yang teruk serta landskap politik yang tidak stabil akan lebih cenderung mengalami penyusutan kadar tukaran matawang sebenar. Hal ini kerana ketidakstabilan politik akan menyebabkan para pelabur berasa tidak selamat untuk melaburkan wang mereka, lantas mereka lari keluar dari negara berkenaan.

Kedua, kadar faedah yang ditetapkan oleh Bank Negara Malaysia (BNM) dan Rizab Persekutuan Amerika Syarikat (Fed) memberikan implikasi secara langsung terhadap nilai matawang ringgit dan dolar AS. Seperti dijelaskan dalam sebuah artikel yang dimuatkan dalam Laporan Tahunan Bank Negara Malaysia 2016 berjudul ‘
Exchange Rate Volatility and Disconnect: Structural or Cyclical?
’, perbezaan antara polisi kewangan yang dijalankan oleh Fed dan negara-negara maju yang lain sering menyebabkan perubahan ketara terhadap aliran modal serta pergerakan turun naik matawang di negara-negara membangun.

Penetapan kadar faedah merupakan salah sebuah instrumen polisi kewangan yang digunakan oleh bank-bank pusat untuk mengawal aliran wang dalam ekonomi, demi mencapai sasaran kadar inflasi yang diinginkan.

Ketika pandemik COVID-19 mula-mula melanda, kebanyakan bank pusat di seluruh dunia mengambil keputusan untuk menurunkan kadar faedah bagi memberi peluang kepada lebih banyak pinjaman dibuat bagi merancakkan kembali aktiviti ekonomi dan pelaburan.

Di Malaysia misalnya, kadar dasar semalaman (OPR) diturunkan sebanyak 25 mata asas empat kali berturut-turut, daripada 3.0% pada November 2019 kepada 1.75% pada Julai 2020. Manakala di Amerika Syarikat juga lebih kurang sama apabila kadar dana persekutuan dipotong sebanyak 100 mata asas pada 16 Mac 2020, menjadikan kadarnya antara 0% hingga 0.25%.

Walaubagaimanapun, apabila pandemik COVID-19 beransur pulih sekitar tahun 2022, bank-bank pusat ini mengambil keputusan untuk menaikkan semula kadar faedah, terutamanya bagi membendung tekanan inflasi yang berisiko menjejaskan pemulihan ekonomi negara masing-masing. Kenaikan kadar faedah ini juga sebahagian dari proses normalisasi yang dijalankan untuk mengembalikan kadar faedah ke paras normal pra-pandemik, selaras dengan kedudukan ekonomi yang semakin pulih ketika ini.

Sejak Mei tahun lalu, BNM telah giat menaikkan OPR berjumlah 125 mata asas secara keseluruhannya, kepada 3.0% yang terkini. Begitu juga dengan Fed, kadar dana persekutuan telah dinaikkan berjumlah 450 mata asas kepada 5.25% antara Mac 2022 hingga Mei 2023. Persoalannya, bagaimanakah turun naik kadar faedah ini mempengaruhi turun naik ringgit?

Daripada perspektif pelaburan, para pelabur akan cenderung untuk melabur di negara yang mempunyai kadar faedah yang lebih tinggi. Hal ini kerana kadar faedah yang lebih tinggi membolehkan mereka memperoleh pulangan pelaburan yang lebih lumayan. Disebabkan inilah sekiranya terdapat ura-ura bahawa kadar faedah akan dinaikkan di AS, para pelabur akan berpusu-pusu menjual pegangan ekuiti mereka di Malaysia untuk membeli ekuiti AS demi meraih pulangan yang lebih tinggi. Permintaan yang tinggi terhadap matawang asing (dolar AS), menyebabkan nilai matawang tempatan (ringgit) susut.

Sebagai contoh, data MIDF merekodkan jualan bersih ekuiti Malaysia oleh pelabur asing selama empat minggu berturut-turut antara 9 Januari hingga 3 Februari 2023. Sejumlah RM380.8 juta ekuiti Malaysia dijual oleh pelabur asing semasa minggu berakhir 3 Februari 2023, iaitu 89.6% lebih tinggi berbanding minggu sebelumnya. Peningkatan mendadak penjualan ekuiti oleh pelabur asing ini didorong oleh pengumuman kenaikan kadar faedah oleh Pengerusi Fed Jerome Powell sebanyak 25 mata asas pada 2 Februari 2023 menerusi mesyuarat pertama Jawatankuasa Pasaran Terbuka Persekutuan (FOMC) AS tahun 2023. Akibatnya, nilai ringgit menyusut 0.3% kepada RM4.2587/USD semasa dagangan ditutup pada hari Jumaat (3 Februari 2023). Sebagai rekod, pada waktu ini BNM membuat keputusan untuk tidak menaikkan OPR.

Begitu juga dengan ketika ini, ringgit semakin kukuh berbanding dolar AS, ditutup pada nilai tertinggi dalam tempoh dua minggu, 4.4350/4400 pada Jumaat (5 Mei 2023). Nilai ringgit yang semakin kukuh ini didorong oleh nilai dolar AS yang semakin lemah. Hal ini kerana meskipun Fed mengumumkan kenaikan kadar dana persekutuan untuk kali yang kesepuluh berturut-turut Rabu lepas, kebanyakan pihak meramalkan Fed sudah sampai dalam fasa penamatan kitaran kenaikan kadar faedah, memandangkan tekanan inflasi semakin reda di Amerika Syarikat. Ini bermaksud Fed mungkin akan berhenti menaikkan kadar faedah tidak lama lagi.

Ketiga, perdagangan eksport dan import turut mempengaruhi nilai matawang ringgit. Sebagai sebuah negara yang mengamalkan prinsip ekonomi terbuka, Malaysia mengambil bahagian dengan begitu aktif dalam perdagangan melibatkan banyak negara termasuklah China, Kesatuan Eropah dan Singapura, sama ada secara dua hala atau pelbagai hala.

Antara indikator utama untuk menentukan prestasi perdagangan sesebuah negara disebut sebagai terma perdagangan, yang merujuk kepada nisbah harga eksport dan import. Sekiranya harga eskport sesebuah negara itu naik lebih tinggi berbanding harga import, terma perdagangan akan bertambah baik. Perkara ini memberi kelebihan kerana satu unit eksport mampu membeli lebih banyak unit import, menyebabkan barangan import menjadi lebih murah serta taraf hidup dapat ditingkatkan. Situasi ini akan mendorong permintaan yang lebih tinggi terhadap eksport serta matawang tempatan, lantas menyebabkan nilai matawang tempatan turut naik.

Sebuah lagi faktor yang kadang kala turut mendorong turun naik nilai ringgit ialah harga minyak mentah global. Secara teorinya, harga minyak mentah yang tinggi memberi impak positif kepada nilai ringgit, memandangkan minyak mentah merupakan antara komoditi utama negara. Kajian oleh Pejabat Penyelidikan Makreokonomi ASEAN +3 (AMRO) bertajuk ‘Menilai Impak Harga Minyak Terhadap Ekonomi Malaysia’ pada tahun 2021 mendapati kenaikan harga minyak sebanyak 1% akan mendorong kepada pengukuhan nilai ringgit sebanyak 0.03% pada keesokan harinya. Ketika pandemik COVID-19 mula tercetus pada awal 2020, harga minyak mentah global menjunam berikutan penurunan permintaan secara drastik. Akibatnya, nilai ringgit menjadi lemah berbanding matawang-matawang utama seperti dolar AS, dolar Singapura, paun sterling British dan juga yen. Namun, hubung kait diantara Ringgit dan harga minyak mentah kelihatan sudah semakin berkurangan ketika ini.

Sebagaimana dijelaskan di atas, turun naik matawang dalam pasaran merupakan sebuah fenomena yang normal, dengan syarat turun naik tersebut tidak bersifat ekstrim. Hal ini kerana sekiranya nilai ringgit terus jatuh merudum, perkara ini akan menyebabkan Malaysia bakal berdepan dengan banyak masalah. Dalam masa yang sama, amat penting untuk difahami juga bahawa terdapat banyak faktor yang mempengaruhi turun naik sesebuah matawang. Kefahaman yang jelas mengenai faktor-faktor ini akan membantu seseorang memahami pergerakan matawang serta menyelamatkan mereka daripada menjadi mangsa sesetengah pihak yang mungkin memanipulasikan isu turun naik matawang ini.

Ikuti Ekonomi Rakyat di Telegram


Ekonomi Malaysia Berkembang 5.0% Pada Q1-2022, Kadar Faedah Dijangka Dinaikkan Secara Berkala

Share it
Ekonomi tumbuh 5.0% pada suku pertama 2022

Ekonomi Malaysia meningkat 5.0% pada suku pertama 2022 dipacu oleh aktiviti di sektor perkhidmatan dan pembuatan. Pada suku pertama tahun sebelumnya, Keluaran Dalam Negara Kasar ( KDNK ) Malaysia susut 0.5% setelah Kerajaan melaksanakan Perintah Kawalan Pergerakan 2.0.

Sektor perkhidmatan dan pembuatan masing-masing tumbuh 6.5% dan 6.6% berikutan ekonomi dibuka semula setelah pelbagai perintah pencegahan Covid-19 dibatalkan. Walaubagaimanapun, aktiviti sektor perlombongan dan pengkuarian serta pembinaan menguncup pada suku pertama tahun ini.

Bank Negara Malaysia ( BNM ) masih mengekalkan unjuran pertumbuhan ekonomi Malaysia untuk tahun ini sekitar 5.3% hingga 6.3%. Beberapa faktor dijangka bakal merancakkan aktiviti ekonomi termasuklah pembukaan semula sempadan serta peningkatan permintaan domestik dan luar.

Walaubagaimanapun, isu konflik geopolitik, penularan varian baru Covid-19 serta peningkatan kos dikenalpasti oleh BNM sebagai risiko yang berpotensi merencatkan pertumbuhan ekonomi negara.

Inflasi dijangka meningkat sekitar 2.2% hingga 3.2%

Inflasi pula diunjurkan untuk naik diantara 2.2% hingga 3.2% pada tahun ini setelah merekodkan inflasi sebanyak 2.5% pada tahun lalu.

BNM jelaskan bahawa pengetatan dasar monetari telah bermula setelah Jawatankuasa Dasar Monetari meningkatkan kadar faedah sebanyak 25 mata asas kepada 2.00% didorong oleh peningkatan permintaan domestik.

BNM beri bayangan pengetatan dasar monetari yang bakal menyaksikan kadar faedah meningkat akan dilaksanakan secara berkala bagi menyokong pertumbuhan ekonomi serta memastikan harga kekal stabil.

Kewangan Kerajaan menyaksikan hasil yang diterima Kerajaan Malaysia naik 26.7% kepada RM62.8 bilion pada suku pertama 2022 berbanding RM49.5 bilion pada suku pertama tahun lalu. Manakala perbelanjaan operasi pula naik 3.8% kepada RM64.6 bilion.

Hutang Kerajaan pula meningkat 2.7% dari RM979.8 bilion pada tahun 2021 kepada RM1.006 trilion pada suku pertama 2022.

Keuntungan sektor perbankan meningkat pada suku pertama 2022

Sektor perbankan juga menyaksikan perkembangan positif apabila pendapatan faedah bersih telah naik  daripada RM14.7 bilion pada suku keempat 2021 kepada RM14.8 bilion pada suku pertama tahun ini. Manakala keuntungan sebelum cukai meningkat tinggi sebanyak 11.7% dari RM8.7 bilion kepada RM9.8 bilion.

Ikuti Ekonomi Rakyat di Telegram


Ekonomi Malaysia Jatuh 0.5% Pada Suku Pertama 2021

Share it
Ekonomi Menguncup 0.5% Pada Suku Pertama 2021

Ekonomi Malaysia menguncup 0.5% pada suku pertama 2021 berbanding tempoh yang sama tahun lalu menurut Bank Negara Malaysia. Berbanding suku sebelumnya, Keluaran Dalam Negara Kasar ( KDNK ) Malaysia meningkat 2.7%.

Pertumbuhan suku ke suku ini dipacu dengan pertumbuhan permintaan domestik selain prestasi eksport yang memberangsangkan. Kesemua sektor dilihat berkembang terutamanya sektor pembuatan yang menunjukkan pertumbuhan sebanyak 6.6%.

Inflasi meningkat 0.5% pada suku pertama dan dijangka bakal meningkat tinggi diantara 6.5% hingga 7.0% pada April dan Mac tahun ini berikutan peningkatan harga minyak.

Bank Negara Malaysia masih mengekalkan unjuran pertumbuhan ekonomi negara diantara 6.0% hingga 7.5% untuk tahun ini. Meskipun Perintah Kawalan Pergerakan 3.0 kembali dilaksanakan, BNM menjangkakan impak ekonomi PKP3.0 tidak seteruk PKP pertama yang dilaksanakan pada tahun lalu.

Rakyat dilihat selesa beralih dengan digitalisasi susulan pandemik dimana transaksi perbankan atas talian telah meningkat dari 3.9 bilion pada suku pertama 2020 kepada 6.1 bilion pada suku pertama tahun ini. Transaksi e-dompet juga naik 48% kepada 209 juta transaksi.

Pasaran Buruh Menunjukkan Tanda-tanda Pemulihan Awal

Pasaran buruh pula menunjukkan tanda pemulihan awal dimana kadar pengangguran menurun dari 4.8% kepada 4.7%. Bilangan individu yang mendapat pekerjaan baru juga telah meningkat dari 37 orang kepada 40 orang bagi setiap 100 orang yang kehilangan kerja.

Bank Negara turut menyatakan beberapa isu yang mungkin merencatkan pertumbuhan Malaysia. Peningkatan kes Covid-19 yang menjurus kepada langkah-langkah pencegahan penularan Covid-19 yang semakin ketat selain pelaksanaan program vaksin yang perlahan mungkin memberi risiko terhadap pemulihan ekonomi negara.

Laporan untuk suku kedua tahun ini dijangka bakal dikeluarkan pada pertengahan Ogos kelak.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Ekonomi Malaysia Jatuh 4.5% Pada Suku Ketiga 2021

Share it
Ekonomi menguncup 3.6% berbanding suku sebelumnya

Ekonomi Malaysia menguncup 4.5% pada suku ketiga tahun ini menurut Bank Negara Malaysia dan Jabatan Perangkaan Malaysia. Berbanding suku sebelumnya, ekonomi negara ini menurun 3.6% susulan pelaksanaan semula perintah kawalan pergerakan 3.0 yang bermula pada bulan Jun.

Sektor pembinaan antara yang paling terkesan akibat langkah-langkah penularan jangkitan Covid-19 apabila sektor ini jatuh 20.6%.

Berbanding negara-negara lain, Malaysia merupakan satu-satunya negara yang mencatatkan pertumbuhan negatif pada suku ketiga di rantau ini. Filipina merekodkan pertumbuhan 7.1% manakala Singapura pula mencatatkan pertumbuhan 6.5%.

Bank Negara masih mengekalkan unjuran pertumbuhan ekonomi Malaysia pada tahun ini sekitar 3% hingga 4%. Pembukaan semula ekonomi serta pemulihan pasaran buruh dijangka akan mempercepatkan pertumbuhan ekonomi negara.

Ekonomi dijangka berkembang 5.5% hingga 6.5% pada tahun hadapan

Inflasi diramal kekal stabil diantara 2% hingga 3% pada tahun ini.

Pada tahun hadapan, ekonomi diunjur berkembang sekitar 5.5% hingga 6.5% disokong oleh permintaan global. Namun Bank Negara di dalam pembentangan mereka berkata bahawa negara masih terdedah dengan beberapa risiko yang boleh mengekang pemulihan ekonomi.

Antara risiko yang dibimbangi adalah penularan varian baru Covid-19 serta isu gangguan bekalan rantaian yang berlarutan.

Ikuti Ekonomi Rakyat di Telegram


Ekonomi Malaysia Melonjak 16.1% Pada Suku Kedua 2021

Share it
Ekonomi berkembang 16.1% pada suku kedua 2021

Bank Negara Malaysia dan Jabatan Perangkaan Malaysia memaklumkan ekonomi Malaysia berkembang sebanyak 16.1% pada suku kedua tahun ini berbanding tempoh yang sama tahun lalu. Pertumbuhan tinggi ini didorong aktiviti rancak ekonomi pada bulan April dan Mei yang disumbangkan dari sektor pembuatan sebelum kegiatan ekonomi kembali perlahan akibat pelaksanaan PKP3.0.

Namun dari suku ke suku, ekonomi Malaysia menguncup 2% berbanding suku pertama tahun ini. Prestasi ekonomi Malaysia yang melonjak tinggi disebabkan kejatuhan mendadak 17.1% pada tempoh yang sama tahun lalu.

Kegiatan ekonomi pada tempoh tersebut masih kekal di bawah keadaan sebelum pandemik. Nilai Keluaran Dalam Negara Kasar ( KDNK ) untuk suku kedua adalah sebanyak RM336.3 bilion, RM14 bilion lebih rendah berbanding suku kedua tahun 2019 ( RM350 bilion ).

Pasaran buruh juga kekal muram apabila kadar pengangguran terkini meningkat kepada 4.8% pada Jun berbanding 4.5% pada Mei. Daripada 100 pekerja yang dibuang, hanya 35 orang mendapat pekerjaan baru, merudum dari 48 orang pada bulan Mei.

Pekerja yang diberhentikan semakin sukar untuk mendapat pekerjaan baru

Eksport negara pula mencanak naik 44% untuk suku kedua tahun ini, lebih tinggi berbanding pertumbuhan 18% yang direkodkan pada suku pertama.

Laporan Bank Negara turut menunjukkan transaksi perbankan atas talian meningkat 36% kepada 12.1 bilion pada separuh pertama tahun ini setelah orang ramai beralih kepada transaksi atas talian.

Unjuran pertumbuhan untuk tahun ini disemak semula kepada diantara 3.0% hingga 4.0% untuk tahun ini, jauh lebih rendah berbanding 6.0% hingga 7.5% yang diramalkan sebelum ini. Penurunan unjuran ini disebabkan kesan PKP3.0 yang merencatkan kegiatan ekonomi sejak Jun lalu.

Ikuti Ekonomi Rakyat di Telegram


Ekonomi Malaysia Tumbuh 3.1% Pada Tahun 2021

Share it
Ekonomi Malaysia berkembang 3.6% pada suku keempat 2021

Laporan Bank Negara Malaysia dan Jabatan Perangkaan Malaysia menunjukkan ekonomi Malaysia berkembang sebanyak 3.6% pada suku keempat tahun lalu berbanding tempoh yang sama tahun sebelumnya.

Bagi keseluruhan tahun 2021, Keluaran Dalam Negara Kasar ( KDNK ) negara meningkat 3.1% setelah susut 5.6% pada tahun 2020. Pertumbuhan ekonomi pada tahun lalu antara yang paling perlahan sejak tahun 2001 dimana ekonomi negara hanya berkembang 0.5%.

Permintaan luar yang tinggi serta kelonggaran perintah kawalan pergerakan antara faktor yang menyumbang kepada pemulihan ekonomi pada suku keempat lalu.

Bank Negara menjangkakan momentum pemulihan dapat diteruskan pada tahun 2022 apabila aktivit ekonomi kembali beroperasi seperti biasa. Keadaan di pasaran buruh turut positif apabila kadar pengangguran telah berkurang kepada 4.2% pada Disember berbanding 4.3% pada November lalu.

Risiko-risiko untuk tahun 2022

Walaubagaimanapun, beberapa risiko turut dikenalpasti Bank Negara dalam mengharungi tahun 2022. Harga komoditi dan tenaga yang tinggi serta ketidaktentuan pasaran kewangan global mungkin memberi risiko terhadap pertumbuhan tahun ini.

Inflasi pada tahun ini dijangka meningkat secara sederhana setelah kesan asas rendah ( low base effect ) telah tamat apabila kos bahan api telah meningkat pada tahun lalu. Tekanan kos susulan harga komoditi yang tinggi serta gangguan rantaian bekalan antara risiko berpotensi yang mungkin memberi kesan kepada kadar inflasi.

Ikuti Ekonomi Rakyat di Telegram


Ekonomi Tumbuh 8.9% Pada 2Q 2022, Namun 20% Daripada Sektor Ekonomi Masih Tenggelam

Share it
Malaysia rekodkan pertumbuhan ekonomi sebanyak 8.9% pada suku kedua 2022

Ekonomi Malaysia rekodkan pertumbuhan setinggi 8.9% pada suku kedua 2022 setelah naik 5.0% pada suku pertama. Peningkatan permintaan domestik, pemulihan pasaran buruh serta eskport yang kukuh dipacu oleh sektor elektronik dan elektrik menyumbang kepada pertumbuhan Keluaran Dalam Negeri Kasar (KDNK) Malaysia.

Menurut Bank Negara, sektor perkhidmatan naik 12% setelah negara beralih ke fasa endemik manakala sektor pembuatan pula naik 9.2%. Walaubagaimanapun, sektor pertanian dan perlombongan mengalami penguncupan apabila masing-masing susut 2.4% dan 0.5%.

Statistik pasaran buruh menunjukkan perkembangan yang memberangsangkan apabila kadar pengangguran terus menurun kepada 3.8% pada Jun 2022 berbanding 5.1% pada suku kedua 2020 dimana pandemik berada di fasa paling kritikal.

Bilangan orang yang membuat tuntutan kehilangan pekerjaan juga susut dari 10,400 orang pada suku pertama 2022 kepada 7,600 pada suku kedua tahun ini. Gaji di sektor pembuatan dan perkhidmatan terus meningkat kepada 7.8% yang turut disokong oleh kenaikan paras gaji minimum.

Pasaran buruh semakin memulih

Meskipun begitu, Bank Negara Malaysia berkata ada kumpulan yang masih lagi ketinggalan di dalam pemulihan ekonomi Malaysia.

” Di dalam pasaran buruh, pemulihan dalam kalangan golongan rentan terutamanya golongan muda dan orang tua dengan kemahiran yang rendah adalah perlahan secara relatifnya berbanding kumpulan lain ” – Gabenor  Bank Negara Malaysia, Tan Sri Shamsiah Yunus

Sub-sektor F&B dan penginapan, pertanian, perlombongan dan pembinaan turut berada di bawah paras sebelum pandemik. Aktiviti-aktiviti ekonomi di dalam sektor ini merangkumi sekitar 20% daripada keseluruhan ekonomi Malaysia.

Inflasi Malaysia Antara Yang Terendah Di Dunia

Malaysia rekodkan kadar inflasi sebanyak 2.8% pada suku kedua tahun ini, terendah selepas China dan Jepun. Negara-negara lain seperti United Kingdom dan Amerika Syarikat masing-masing merekodkan kenaikan inflasi tinggi 9.2%.

Menurut Bank Negara, harga komoditi dunia yang meningkat merupakan faktor utama yang menyumbang kepada peningkatan harga makanan. Selain itu, tukaran nilai matawang Ringgit yang lemah juga turut menyumbang kepada inflasi makanan.

Inflasi Malaysia naik 2.8% pada suku kedua 2022

Unjuran inflasi untuk tahun ini masih dikekalkan pada lingkungan 2.2% hingga 3.2%. Bank Negara juga memberi bayangan bahawa mereka akan terus menyelaraskan semula kadar faedah mereka seiring dengan pemulihan ekonomi bagi mengekang permintaan berlebihan yang mungkin boleh mengakibatkan tekanan harga.

Bank Negara optimis pertumbuhan pada tahun ini akan berada di paras tinggi dalam unjuran mereka diantara 5.3% hingga 6.3%. Ketibaan pelancong asing serta pemulihan pasaran buruh dijangka akan menyokong pertumbuhan tahun 2022.

Ikuti Ekonomi Rakyat di Telegram


Empat Sebab Kenapa Fitch Ratings Turunkan Taraf Kredit Malaysia

Share it

Agensi penarafan antarabangsa, Fitch Rating minggu lalu telah menurunkan taraf kredit Malaysia kepada BBB+ dari A- yang menunjukkan tahap keyakinan terhadap kemampuan Malaysia dalam memenuhi komitmen kewangan semakin menurun.

Tahap AAA dianggap sebagai tahap tertinggi yang bermaksud entiti tersebut mempunyai kapasiti yang tinggi untuk memenuhi tanggungjawab kewangan. Manakala gred D bermaksud entiti tersebut gagal untuk memenuhi komitmen kewangan mereka seperti gagal membuat pembayaran balik pinjaman.

Menurut Fitch, impak yang dirasai oleh Malaysia akibat wabak Covid-19 merupakan antara punca utama taraf kredit Malaysia diturunkan kerana aktiviti ekonomi yang perlahan. Agensi ini mengunjurkan bahawa ekonomi Malaysia bakal menguncup 6.1% pada tahun ini sebelum melonjak 6.7% pada tahun hadapan.

Selain itu, Fitch turut menyatakan bahawa ketidaktentuan politik susulan perubahan kerajaan pada Mac lalu bakal memberi kesan kepada usaha dalam menambahbaik tahap urustadbir negara.

Kebimbangan Fitch ini mempunyai asas yang kukuh. Beberapa kes pendakwaan melibatkan ahli politik seperti kes membabitkan Tan Sri Musa Aman dan Tengku Adnan Tengku Mansor telah dilepaskan oleh pihak pendakwaan. Manakala anak tiri kepada bekas Perdana Menteri, Riza Aziz pula turut mengalami nasib yang serupa sekaligus mencetuskan keraguan mengenai usaha membasmi korupsi dalam kalangan sebilangan rakyat Malaysia.

Kebergantungan kerajaan Malaysia terhadap syarikat minyak negara, PETRONAS turut memberi kesan kepada taraf kredit Malaysia. Kerajaan dianggap tidak mempunyai punca hasil yang mampan berikutan pemansuhan Cukai Barangan & Perkhidmatan dan dianggap terlalu bergantung kepada beberapa syarikat berkaitan kerajaan dalam usaha meraih dana.

Fitch juga menjangkakan hutang kerajaan pada tahun ini bakal meningkat kepada 76% berbanding KDNK negara, meningkat dari 65.2% pada tahun 2019. Hutang 1MDB yang berjumlah RM32 bilion turut memberi tekanan kepada kerajaan dalam menguruskan dasar fiskal.

Selain itu, PETRONAS turut mengalami nasib yang serupa dimana taraf kredit mereka diturunkan kepada BBB+ berbanding A- .

Para ahli ekonomi berpendapat taraf kredit yang rendah bakal mempengaruhi kadar bunga yang perlu dibayar oleh kerajaan kerana negara dianggap sebagai peminjam yang berisiko. Buat pelabur, agensi penarafan dianggap sebagai penanda aras dalam menilai prospek dan situasi sesebuah negara sama ada baik ataupun sebaliknya.

Namun begitu, syarikat-syarikat penarafan seperti Standard and Poor, Moody’s dan Fitch dianggap sebagai tidak boleh dipercayai oleh sebilangan pihak. Krisis Kewangan Global pada 2008 menjadi contoh terbaik kenapa reputasi agensi ini dipersoalkan. Pelbagai unit sekuriti dengan gred AAA telah dituruntarafkan oleh syarikat penarafan ini kepada gred ‘sampah’ dalam tempoh kurang dua tahun.

Ikuti Ekonomi Rakyat di Telegram


Gaji Minimum Pekerja di Jakarta Lebih Tinggi dari Kuala Lumpur

Share it

Bermula 1 Februari 2020, gaji minimum pekerja di 57 bandar utama di Malaysia akan dinaikkan RM100 dari RM1100 kepada RM1200 sejajar dengan pengumuman pada pembentangan Belanjawan 2020 pada Oktober tahun lalu.

Peningkatan gaji minimum sebanyak 9% di bandar-bandar utama ini merupakan inisiatif terbaru kerajaan dalam meningkatkan lagi pendapatan pekerja di Malaysia di mana gaji minimum di seluruh negara selain bandar-bandar utama kekal RM1100 seperti yang diumumkan pada tahun 2018.

Meskipun kenaikan gaji minimum mendapat reaksi positif ramai pihak melainkan pihak majikan, gaji minimum di Kuala Lumpur masih lagi rendah jika dibandingkan dengan gaji minimum di ibu negara Indonesia, Jakarta. Tahun ini, Jakarta menaikkan gaji minimum mereka sebanyak 8.5% dari Rp3.9 juta kepada Rp4.3 juta.

Peningkatan ini bermaksud pekerja di Jakarta memperoleh gaji kira-kira RM1,392 meningkat dari RM1,269 tahun lalu. Dalam kata lain, gaji minimum di Jakarta 16% lebih tinggi dari gaji minimum di bandar-bandar utama Malaysia.

Sejak 2015, gaji minimum di Jakarta telah meningkat 9.75% secara tahunan dari Rp2.7 juta kepada Rp4.3 juta. Kenaikan yang tinggi ini didorong oleh dasar kerajaan Indonesia yang menyemak kadar gaji minimum secara tahunan mengikut wilayah.

Berbeza dengan Malaysia, kenaikan gaji minimum di negara ini pula adalah amat perlahan. Gaji minimum bagi Kuala Lumpur dan bandar-bandar utama hanya meningkat dari RM900 pada tahun 2015 kepada RM1,200 pada 2020 iaitu bersamaan dengan kenaikan 5.92% secara tahunan.

Mengapa Gaji Minimum di Malaysia Naik Dengan Perlahan?

Mengikut Akta Majlis Perundingan Gaji Negara, kerajaan perlu menyemak kadar gaji minimum setiap dua tahun. Namun tersebut jarang berlaku bahkan kerajaan mengambil masa sehingga 30 bulan untuk mengumum kenaikan gaji minimum.

Sebagai contoh, gaji minimum ditingkatkan kepada RM1000 di Semenanjung Malaysia dan RM920 di Sabah dan Sarawak pada Julai 2016. Peningkatan gaji minimum yang seterusnya pula hanya berlaku pada Januari 2019 dimana terdapat jurang selama 30 bulan sebelum semakan dibuat.

Di Indonesia ataupun negara-negara maju yang lain seperti Australia dan New Zealand, gaji minimum disemak setiap tahun. Oleh itu, pertumbuhan gaji minimum di negara-negara tersebut lebih tinggi berbanding Malaysia.

Jika dikira berdasarkan waktu bekerja seminggu, bayaran upah oleh pekerja yang menerima gaji minimum di Kuala Lumpur juga jauh lebih rendah berbanding rakan mereka di Jakarta. Waktu bekerja untuk pekerja di Indonesia adalah 40 jam seminggu manakala di Malaysia pula 48 jam seminggu. Ini bermaksud upah sejam pekerja gaji minimum di Jakarta ialah RM8.05 manakala di Kuala Lumpur pula hanyalah RM5.77.

Meskipun Keluaran Dalam Negara Kasar Kuala Lumpur hampir dua kali ganda lebih tinggi berbanding Jakarta. Hakikatnya, upah minimum sejam di ibukota Indonesia itu 40% lebih tinggi berbanding Kuala Lumpur.

*Gambar feature dari Geotimes Indonesia

Follow us on

Ikuti Ekonomi Rakyat di Telegram


Gaji Penengah Pekerja Malaysia Jatuh 15.6% Pada 2020

Share it
Gaji Penengah Pekerja Malaysia Susut 15.6% Tahun Lalu

Gaji penengah pekerja di Malaysia telah jatuh 15.6% kepada RM2,062 sebulan pada tahun lalu setelah negara terkesan teruk dengan endemik Covid-19. Pada tahun 2019, gaji penengah pekerja di Malaysia meningkat 5.8% kepada RM2,442.

Kejatuhan RM380 gaji penengah pekerja di Malaysia ini telah membawa Malaysia empat tahun ke belakang iaitu dibawah paras sebelum tahun 2017.

Sementara itu, gaji purata pekerja juga jatuh 9% dari RM3,224 kepada RM2,933.

Dalam kalangan pekerja tempatan, etnik Bumiputera merupakan kumpulan yang paling terkesan dengan krisis ekonomi ini. Gaji penengah mereka telah jatuh RM396 ( -16.4% ) dari RM2,415 kepada RM2,019. Manakala diikuti pekerja India dan Cina yang masing-masing mengalami kejatuhan sebanyak 9.2% dan 4.9% kepada RM2,014 dan RM2,470.

Rata-rata pekerja asing yang bekerja di sektor berkemahiran rendah juga terjejas teruk apabila gaji penengah mereka jatuh 23.1% dari RM1,836 kepada RM1,412.

Pusat pentadbiran kerajaan, Putrajaya kekal menduduki tangga teratas dengan gaji penengah tertinggi di pada peringkat negeri dengan gaji penengah bulanan sebanyak RM3,717, menurun sedikit berbanding RM3,749 pada tahun sebelumnya.

Putrajaya Catat Gaji Penengah Tertinggi di Malaysia

Kelantan pula berada di tangga tercorot dengan gaji penengah pekerja sebanyak RM1,343 sebulan, jatuh RM296 berbanding RM1,639 pada tahun sebelumnya.

Penjawat Awam Catat Pertumbuhan Gaji Positif

Data yang dikeluarkan mengikut industri menunjukkan pekerja-pekerja yang berada di sektor awam ( pentadbiran awam dan pertahanan, aktivit keselamatan sosial wajib ) kekal mencatatkan pertumbuhan gaji yang memberangsangkan. Gaji penengah mereka telah meningkat 3.9% dari RM3,620 kepada RM3,761 pada 2020.

Para guru dan pekerja kesihatan juga mencaatatkan gaji penengah positif iaitu masing-masing meningkat kepada RM5,058 dan RM3,602 sebulan pada 2020.

Penemuan ini sudah dapat dijangka kerana tatkala segenap lapisan ekonomi telah terjejas teruk susulan langkah kawalan penularan Covid-19, sektor awam merupakan satu-satunya institusi yang berfungsi secara penuh.

400,000 Orang Pekerja Bekerja Kurang Enam Jam Sehari

Laporan turut menunjukkan terdapat berlaku peningkatan mendadak bagi pekerja yang tidak bekerja secara sepenuh masa. Kumpulan pekerja yang bekerja kurang dari enam jam sehari telah meningkat 175% dari 145,400 orang pada 2019 kepada 400,300 orang pada 2020.

Situasi Semasa Lebih Parah

Keadaan semasa dimana negara masih lagi berada di dalam Perintah Kawalan Pergerakan ( kini dikenali sebagai Fasa 1 Pelan Pemulihan Negara ) mencerminkan realiti sebenar ekonomi di negara ini. Meskipun sudah lebih 17 bulan kita berhadapan dengan virus ini, orang ramai masih lagi skeptikal dengan prospek keadaan ekonomi pada masa akan datang.

Kadar suntikan vaksin yang tinggi tidak memberikan apa-apa makna buat mereka yang menetap di Lembah Klang dan negeri-negeri yang teruk terkesan dengan Covid-19. Bilangan kes-kes baru terus mencatatkan rekod tertinggi jangkitan pada akhir-akhir ini.

Harus diingatkan, laporan yang dikeluarkan Jabatan Perangkaan Malaysia ini khusus buat tenaga buruh yang mempunyai kerja tetap ( makan gaji ). Hakikatnya di Malaysia, kita mempunyai 2.1 juta orang pekerja yang bekerja sendiri yang jauh lebih terkesan dengan krisis ini.

Jika pekerja makan gaji dibuang kerja, sekurang-kurangnya mereka akan mendapat bantuan daripada PERKESO ataupun berpeluang untuk mengeluarkan simpanan persaraan mereka. Namun bagi mereka yang bekerja sendiri, hanya 6% daripada mereka yang mencarum kepada PERKESO.

Pekerja Berbangsa Cina Kekal Raih Gaji Penengah Tertinggi di Malaysia

Perkara ini memberikan tekanan yang besar jika mereka kehilangan pendapatan tambahan lagi dengan pendapatan bulanan yang tidak stabil dan lebih rendah.

Dengan prestasi ekonomi yang menyedihkan tahun ini, adalah sesuatu yang tidak mengejutkan jika trend penurunan gaji pekerja di Malaysia akan terus mengalami kejatuhan untuk tahun kedua berturut-turut.

Melihat dari kerangka yang lebih besar, isu gaji yang merudum bukanlah sesuatu masalah besar buat pasaran buruh negara dalam konteks semasa. Hal ini kerana gaji hanya dapat diberikan kepada golongan yang ‘bertuah’ iaitu mereka yang masih lagi mempunyai pekerjaan.

Masalah utama yang perlu lebih diberi perhatian adalah isu pengangguran terutamanya pengangguran belia yang akan membelenggu negara ini untuk tempoh seketika selepas krisis kesihatan ini berakhir. Dan jika perkara ini tidak ditangani dengan sewajarnya, ia bakal menjadi bom detik yang bakal meledak tidak lama lagi apabila rakyat kembali bergerak.

Ikuti Ekonomi Rakyat di Telegram


Share it
Gaji Penengah Siswazah Muda Jatuh 25% Kepada RM1,550 Sebulan Pada 2020

Gaji penengah siswazah yang berumur dibawah 24 tahun telah jatuh 25% daripada RM2,066 sebulan pada 2019 kepada RM1,550 sebulan pada tahun lalu. Kejatuhan upah yang diterima siswazah ini turut dirasai oleh keseluruhan tenaga buruh yang mendapat pendidikan tinggi di Malaysia susulan endemik ini.

Gaji purata siswazah di Malaysia susut 10.6% dari RM5,020 kepada RM4,489 manakala gaji penengah pula turun 11.3% dari RM4,300 kepada RM3,796 sebulan.

Peratusan pengurangan upah yang dialami oleh siswazah sememangnya lebih kecil berbanding apa yang dihadapi oleh keseluruhan pekerja di Malaysia. Pada statistik yang dikeluarkan Jabatan Perangkaan Malaysia sebelum ini, gaji penengah pekerja di Malaysia jatuh pada kadar yang lebih besar iaitu sebanyak 15.6% kepada RM2,062 sebulan.

Perkara ini sememangnya telah dijangka, siswazah-siswazah yang bekerja secara amnya mempunyai sedikit fleksibiliti untuk bekerja daripada rumah berbanding pekerja-pekerja lain. Namun perubahan gaji diantara dua kumpulan pekerja ini tidak jauh beza menunjukkan bahawa keseluruhan rakyat Malaysia sememangnya terkesan akibat krisis yang tidak berkesudahan ini.

Bagi siswazah muda, mereka antara yang paling teruk terkena tempias daripada situasi semasa ini. Gaji penengah yang menurun ke paras RM1,550 sebulan untuk siswazah berusia 24 tahun dan kebawah menunjukkan bahawa sijil pendidikan tinggi tidak memberikan premium yang signifikan kepada gaji mereka.

Gaji Penengah Siswazah Malaysia Turun 11.3% Pada 2020

Upah yang diterima siswazah muda ini hanyalah RM350 lebih tinggi berbanding gaji minimum yang ditetapkan di bandar-bandar besar.

Isu yang berlanjutan ini sebenarnya telah menunjukkan kesannya sejak tahun lalu lagi. Jika diteliti, gaji penengah siswazah yang berusia 24 tahun ke bawah ( yang digunakan sebagai proksi untuk graduan baru) telah menurun dari RM2,112 sebulan pada tahun 2018 kepada RM2,066 pada tahun 2019.

Siswazah yang bekerja di bawah kelayakan ( kemahiran ) juga telah telah meningkat dari 1.1 juta orang kepada 1.36 juta orang. Dalam kata lain, satu daripada tiga orang siswazah di Malaysia bekerja di dalam pekerjaan yang tidak sewajarnya.

Data yang dilaporkan turut mendapati terdapat 98,100 orang siswazah yang bekerja di dalam pekerjaan berkemahiran rendah.

Siswazah Makin Lama Menganggur

Krisis Covid-19 ini menambahkan lagi derita yang dilalui oleh siswazah-siswazah di negara ini. Statistik menunjukkan bahawa mereka kini menganggur pada tempoh yang lebih lama pada tahun lalu berbanding pada tahun sebelumnya.

Pada tahun 2020, 39.5% penganggur aktif dilaporkan menganggur melebihi enam bulan, meningkat berbanding 23.5% pada tahun sebelumnya. Bilangan siswazah yang menganggur juga telah meningkat dari 165,200 orang kepada 202,400 orang dalam tempoh yang sama.

Relevan Lagikah Pendidikan Tinggi?

Simptom-simptom yang berpunca daripada masalah struktur pasaran buruh di Malaysia telah hampir ke kemuncaknya. Isu graduan-graduan baru tidak mendapat pekerjaan yang setara dengan kelayakan mereka sudah acap kali dibangkitkan namun sehingga kini masih tidak ada langkah khusus dalam menangani permasalahan ini.

Di dalam artikel Ekonomi Rakyat terdahulu, Ahli Parlimen Muar membangkitkan soal modus operandi sebilangan insitut pengajian tinggi swasta yang meraih keuntungan luar biasa hasil daripada pembiayaan PTPTN.

31.2% Siswazah Bekerja Dibawah Kelayakan Kemahiran Mereka

Turut melontarkan pandangan yang serupa adalah bekas ahli Parlimen Sungai Siput, Dr Michael Jeyakumar yang menyifatkan pendidikan tinggi negara scbagai penipuan besar yang memindahkan jutaan ringgit wang rakyat Malaysia kepada pemilik-pemilik IPTS swasta.

Kerajaan perlu meneliti dan menyelesaikan isu ini. Sistem pembiayaan pendidikan tinggi serta kualiti kelas pengajian IPTS perlu diteliti agar ia benar-benar memberikan nilai tambah kepada pelajar. Dalam konteks yang lebih besar, kerajaan juga perlu memastikan pekerjaan baru yang diwujudkan ini lebih tertumpu kepada pekerjaan berkemahiran tinggi.

Jika tidak, segala potensi, bakat dan pengetahuan yang ada pada jutaan siswazah hanya terbiar begitu saja tatkala negara membelanjakan berbilion ringgit untuk mensubsidikan pendidikan tinggi di negara ini.

Ikuti Ekonomi Rakyat di Telegram


Gaji Permulaan Graduan Semakin Jatuh, 53.6% Graduan Ijazah Terima Gaji Dibawah RM2,000

Share it
Gaji Permulaan Graduan Baru Semakin Rendah

Laporan Kebolehpasaran Graduan yang dikeluarkan Kementerian Pengajian Tinggi menunjukkan rata-rata gaji graduan baru pada tahun 2020 telah menjunam. Bukan itu saja, kebolehpasaran graduan juga jatuh dari 86.2% pada 2019 kepada 84.4% pada tahun lalu.

Data yang dikongsikan mendapati bilangan pemegang ijazah pertama baru yang memperoleh pendapatan kurang dari RM2,000 sebulan telah meningkat daripada 50.7% pada tahun 2019 kepada 53.6% pada tahun 2020.

Pemegang ijazah yang memperoleh gaji di antara RM2,001 hingga RM3,000 pula jatuh dari 35.8% kepada 31.8% dalam tempoh yang sama. Walaubagaimanapun, terdapat peningkatan kecil bagi mereka yang bergaji lebih dari RM3,000 iaitu naik sedikit dari 14.1% kepada 14.6%.

Statistik yang dikongsikan juga mendapati lebih satu per tiga graduan ijazah pertama memperoleh gaji kurang dari RM1,500 sebulan.

Trend
 yang sama turut ditunjukkan dalam kalangan graduan baru diploma. Kajian tahunan ini mendapati 87.6% daripada mereka memperoleh pendapatan kurang dari RM2,000 sebulan, meningkat brerbanding 86.6% pada tahun 2019. Ini menunjukkan majikan membayar gaji yang lebih rendah kepada graduan baru pada tahun lalu berbanding tahun sebelumnya.

87.6% Graduan Baru Diploma Memperoleh Gaji Dibawah RM2,000 Sebulan

Peratusan graduan baru yang memperoleh pekerjaan yang setanding dengan kelayakan mereka turut menjadi semakin rendah. Hanya 65.3% graduan memperoleh pekerjaan berkemahiran tinggi berbanding 66.6% pada tahun sebelumnya. Manakala terdapat peningkatan peratusan graduan yang bekerja di dalam pekerjaan berkemahiran rendah iaitu meningkat dari 6.1% kepada 7.6%.

Tiada Kerja, Ayuh Jadi Usahawan!!

Sebilangan pembuat dasar dan ahli akademik sering mencadangkan agar graduan-graduan baru menceburi bidang keusahawanan dan mewujudkan peluang pekerjaan sebagai majikan. Namun keadaan di lapangan menunjukkan realiti yang berbeza. Sebilangan besar usahawan memperoleh pendapatan yang lebih rendah berbanding mereka yang makan gaji.

Kajian mendapati lebih 80% graduan yang menjadi usahawan baru memperoleh pendapatan dibawah RM2,000 sebulan. Bahkan jika ditelusuri dengan lebih mendalam, terdapat 42.2% graduan yang memperoleh pendapatan kurang dari RM1,000 sebulan. Angka ini lebih rendah daripada gaji minimum yang ditetapkan oleh kerajaan.

69% usahawan baru juga mendapat pendapatan kurang dari RM1,500 sebulan.

Walaubagaimanapun, definisi usahawan yang dimaksudkan oleh Kementerian Pengajian Tinggi agak longgar kerana ia turut meliputi mereka yang bekerja sendiri,
freelance
 dan majikan. Ini bermaksud jika seseorang graduan itu terlibat dalam ekonomi gig seperti menjadi pemandu
e-hailing
 ataupun penghantar makanan, individu tersebut turut dikategorikan sebagai usahawan.

Angka yang dikongsi turut mendapati bahawa peratusan graduan baru yang menjadi usahawan telah meningkat hampir lima kali ganda. Pada tahun 2016, hanya 3.7% graduan baru memilih untuk menjadi usahawan. Namun data terbaru menunjukkan terdapat 15.2% graduan baru yang memilih untuk menjadi usahawan.

Kami mendapatkan pandangan ahli ekonomi, Dr Nungsari Abdul Radhi bagi mengupas lanjut mengenai permasalahan ini. Menurut beliau, isu gaji graduan ini sebenarnya sudah berlarutan sejak sekian lama. Meskipun terdapat peningkatan gaji buat pekerja pada tahun-tahun sebelum ini, namun kadar peningkatan bagi mereka yang berpendidikan tinggi kian mengecil.

Beliau turut menerangkan mengapakah permintaan terhadap graduan semakin berkurangan.

Dari segi permintaan di pasaran buruh, firma dan majikan ini semua beroperasi tanpa memerlukan tenaga mahir. Oleh sebab itu, permintaan terhadap tenaga mahir semakin kecil.

Dr Nungsari turut menyatakan terdapat ketidaksepadan diantara penawaran dan permintaan graduan di Malaysia. Kata beliau, seramai 320,000 orang graduan dikeluarkan pada tahun lalu namun pekerjaan yang dicipta untuk mereka hanyalah sekitar 73,000 sahaja.

Beliau turut berpendapat bahawa saranan agar graduan untuk menjadi usahawan tidak akan menyelesaikan masalah fundamental mereka dan turut merasakan bahawa bukannya mudah bagi graduan baru ini untuk menjadi usahawan.

Bukan semua orang dibentuk dan dididik untuk menjadi usahawan. Ada sesetengah orang boleh jadi ( usahawan ) , ada sesetengah orang tidak boleh jadi ( usahawan ).

Dr Nungsari Radhi merupakan ahli ekonomi dan mempunyai ijazah kedoktoran ekonomi daripada Purdue University, Amerika Syarikat. Beliau sebelum ini pernah dipilih sebagai ahli parlimen Balik Pulau dari tahun 1995 hingga 1999.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram